title: Enontekiön kirjasto

text: Enontekiön kirjaston alueella palvelee myös Yhteispohjoismainen kirjastoauto, joka on Norjan, Ruotsin ja Suomen alueilla kulkeva yhteinen kirjastoauto. Kirjastoauton toiminta alkoi 30. kesäkuuta 1979 ja auto kulkee Enontekiön, Kautokeinon ja Muonion kunnissa.


title: Inarin kunnankirjasto

text: Inarin kunnankirjasto toimii Inarin alueella. Kunnankirjastoon kuuluvat pääkirjasto, kirjastoauto ja Saamelaiskirjasto. Inarin kunnankirjasto perustettiin vuonna 1859. Kirjasto tarjoaa asiakkaiden käyttöön muun muassa perinnearkiston, joka avattiin asiakkaiden käyttöön 18. heinäkuuta 2015. Perinnearkisto sisältää muun muassa haastatteluja, jotka ovat kuunneltavissa verkossa.


title: AronChupa

text: AronChupa (oik. Aron Michael Ekberg, s. 30. maaliskuuta 1991 Borås, Ruotsi) on ruotsalainen DJ, musiikkituottaja ja jalkapalloilija.


title: AronChupa

text: AronChupan musiikkiuran ensimmäinen tunnetuksi noussut kappale oli vuonna 2014 julkaistu I’m an Albatraoz, jossa sanat lauloi Ekbergin pikkusisko Nora Ekberg. Kappale nousi listaykköseksi muun muassa Ruotsissa sekä Tanskassa, ja kärkisijoille myös monen muun maan listoilla.


title: Miramont-de-Guyenne

text: Miramont-de-Guyenne on kunta Lounais-Ranskassa Lot-et-Garonnen departementissa Uuden-Akvitanian alueella.


title: Miramont-de-Guyenne

text: Kaupungissa on pitkät sirkusperinteet. Vuonna 1921 Alfred Court perusti veljensä kanssa Ranskan ensimmäisen eläinsirkuksen, joka asettui Miramont-de-Guyenneen. Sirkus on yhä toiminnassa, ja se viettää talvet kaupungissa. Lisäksi kaupungissa on sirkuskoulu "Ecole de cirque".


title: Labastide-d'Armagnac

text:
Labastide-d'Armagnac on kunta Lounais-Ranskassa Landesin departementissa Uuden-Akvitanian alueella.
Kunta on keskiaikainen bastide, eli linnoitettu kaupunki. Sen nähtävyyksiä on 1700-luvulla rakennettu linna "Château du Prada", joka toimii nykyisin majoitustilana. Lisäksi kunnassa on polkupyöräilijöille omistettu kappeli "Chapelle Notre-Dame-des-Cyclistes".


title: Kesseli

text: Kesseli voi tarkoittaa:


title: Vasa Shipping

text: Ab Vasa Shipping Oy oli suomalainen vuosina 1957–1983 toiminut varustamo jonka kotipaikka oli Vaasa. Varustamoon pääomistaja oli merikapteeni Nils Berg, joka oli varustamon johtajana 1957–1971. Yhtiön hallituksen puheenjohtajana toimi kauppaneuvos Gunnar Erickson (1894–1973). Berg omisti myös vuonna 1960 perustetut Ab Johanship Oy ja Ab Krucia Shipping Oy varustamot joiden laivojen hoitovarustamona Vasa Shipping toimi. Varustamot yhdistettiin Vasa Shippingiin vuonna 1967. Berg omisti myös puolet vuonna 1973 perustetusta "Ab Korsholm Shipping Oy" varustamosta. Vasa Shipping julistettiin konkurssiin lokakuussa 1983.


title: Vasa Shipping

text: Varustamon tytäryhtiö oli Vaskiluodossa toiminut ahtausliike Ab Ostrobotnia Stevedore Oy.


title: Raija Määttänen

text: Raija Viola Määttänen (s. 26. lokakuuta 1933 Helsinki) on suomalainen oopperalaulaja (mezzosopraano), Taru Linnalan, Ture Aran ja Matti Lehtisen oppilas. Määttänen opiskeli laulua myös italialaisten opettajien johdolla. Hän piti ensikonserttinsa Helsingissä vuonna 1965, mutta hän oli kuulunut Suomen Kansallisoopperan solistikuntaan jo vuodesta 1960 lähtien. Varsinaisen solistikiinnityksensä hän sai Kansallisoopperaan vuonna 1975. Hän esiintyi myös Savonlinnan oopperajuhlilla vuosina 1974–1980 sekä osallistui oopperalevytyksiin (mm. "Juha").


title: Raija Määttänen

text: Määttäsen puoliso vuosina 1962–1990 oli oopperalaulaja Jorma Falck.


title: Ljubov – kapkan

text: Ljubov - kapkan () on venäläisen pop-laulaja Valeri Leontjevin 22. studioalbumi. Se julkaistiin vuonna 2014.


title: Tuomo Rissanen

text: Tuomo Olavi Rissanen (s. 3. heinäkuuta 1981 Varpaisjärvi) on suomalainen liikemies ja sijoittaja. Sarjayrittäjänä uransa tehnyt Rissanen tunnetaan parhaiten yhtenä kotimaisen laskun elinkaari- ja rahoituspalveluihin erikoistuneen Ropo Capitalin (ent. Trust Kapital Group) perustajista ja startup -sijoittajana.


title: Tuomo Rissanen

text: Irtauduttuaan Ropo Capitalin operatiivisesta toiminnasta yrityskaupan myötä vuonna 2016, Rissanen on keskittynyt sijoitustoimintaan. Sijoittajana Rissanen on toiminut 17 vuotta, ja vuodesta 2016 lähtien hänet on luokiteltu ammattimaiseksi sijoittajaksi.


title: Tuomo Rissanen

text: Sijoittamisen lisäksi Rissanen toimii usean yrityksen hallituksessa sekä liiketoiminnan neuvonantajana erityisesti it-prosessien ja -palveluiden kehitykseen liittyvissä asioissa.


title: Tuomo Rissanen

text: Tuomo Rissanen on Ropo Capitalin perustajaosakas ja yhtiön liiketoiminnan perustana toimivan Ropo 24 -ohjelmistokokonaisuuden (ent. TrustPoint) kehittäjä. Rissanen toimi yhtiössä kehitysjohtajana ja hallituksen neuvonantajana vuoteen 2016 asti, kunnes pääomasijoitusyhtiö Sentica Partners osti enemmistön yhtiön osakkeista. Rissanen on edelleen pienellä omistusosuudella yksi yhtiön omistajista.


title: Tuomo Rissanen

text: Ropo Capital on kasvanut voimakkaasti perustamisvuodesta 2008 lähtien. Alun perin maksuvalvontaan keskittynyt yhtiö vastaa nyt joka kuudennen Suomessa liikkuvan laskun välittämisestä, ja palveluihin sisältyy koko laskun elinkaari ja laskusaatavarahoitus. Vuonna 2017 yhtiön liikevaihdon odotetaan ylittävän 40 miljoonaa euroa.


title: Tuomo Rissanen

text: Sijoittajana Rissanen on ollut aktiivinen vuoden 2000 alusta lähtien. Uransa aikana hän on ollut mukana niin sijoittajana, omistajana ja perustajanakin useissa kotimaisissa yrityksissä, joista tunnetuimpia ovat domain-kauppaa Kiinan markkinoilla tekevä TLD Registry Ltd, markkinointitoimisto Zeeland Family Oy ja virtuaalitodellisuuden sisältöjä rakennus- ja koneteollisuuden tarpeisiin tuottava 3D Talo Finland Oy. Lisäksi hän on perustajaosakas espanjalaisessa TrainMe -hyvinvointi- ja urheiluvalmennusyhtiössä, jonka asiakkaana treenaa mm. suomalainen ratakelaaja Leo-Pekka Tähti.


title: Tuomo Rissanen

text: Rissanen on KPY:n neljänkymmenen suurimman osuudenomistajan ja Zeeland Familyn kolmenkymmenen suurimman osakkeenomistajan joukossa. Oman sijoitusyhtiönsä TMR Invest Oy:n kautta Rissanen tarjoaa startup-rahoitusta ja apua it-liiketoiminnan kehittämiseen.


title: Tuomo Rissanen

text: Vuonna 2014 Rissanen palkittiin EY:n kansainvälisesti arvostetulla Young Entrepreneur of the Year -palkinnolla yhdessä silloisen yhtiökumppaninsa Petri Tukiaisen kanssa. Tuolloin Ropo Capitalin (ent. Trust Kapital Group) kehitysjohtajana toiminut Rissanen oli vain 33-vuotias.


title: Tuomo Rissanen

text: Kauppalehti palkitsi Trust Kapitalin keväällä 2014 Keski- ja Itä-Suomen kovimpana kasvuyrityksenä. Kauppalehti palkitsi yhtiön omistajat Petri Tukiaisen ja Tuomo Rissasen Kasvajat-kiertueen tilaisuudessa Jyväskylässä.


title: Tuomo Rissanen

text: Rissanen on suorittanut tietoliikennekoulutusohjelman kaksoistutkinnon, jonka jälkeen hän jatkoi insinööriopintoja ammattikorkeakoulussa Kuopiossa vuonna 2002.  Ensimmäisen oman yrityksensä hän perusti Petri Tukiaisen kanssa vuonna 2005 insinööriopintojen ollessa vielä kesken. Yhteistä yrittäjäuraa miehille kertyi yli kymmenen vuotta, joista reilut kahdeksan Ropo Capitalissa.


title: Tuomo Rissanen

text: Rissanen on valmistunut Savonia-ammattikorkeakoulusta tietotekniikan insinööriksi vuonna 2007.


title: Tuomo Rissanen

text: Rissanen on harrastanut aktiivisesti lentopalloa ja hän on vaikuttanut lajin kasvuun Kuopiossa. Hän on mm. Lentopallon Mestaruusliigaa pelaavan LEKA Volleyn perustajajäsen ja toimi seuran ensimmäisenä toimintavuotena myös hallituksen varapuheenjohtajana.


title: Tuomo Rissanen

text: Vuodesta 2009 asti Rissanen on ollut Kuopiossa järjestettävän Sunsets Kuopio -tapahtuman (ent. Trust Perintä OPEN ja Trust Kapital OPEN) yhteistyökumppani ja tukija. Suomen suurimmaksi beach volley -tapahtumaksi kasvanut Sunsets järjestetään vuosittain Kuopion matkustajasatamassa.


title: Tuomo Rissanen

text: Rissanen on ollut mukana myös tapahtumaan liittyneissä hyväntekeväisyystempauksissa. Turnaukseen on perinteisesti liittynyt hyväntekeväisyysottelu ja -huutokauppa, jonka tuotto on lahjoitettu Kuopion yliopistollisen sairaalan vastasyntyneiden teho-osastolle.


title: Overtonin ikkuna

text: Overtonin ikkuna on politiikan tutkimuksessa käytetty käsite, joka viittaa sallittuihin keskustelunaiheisiin. Termin nimi tulee sen keksijältä Joseph P. Overtonilta. Overtonin ikkunassa pyritään luokittelemaan poliittiset ehdotukset sen mukaan, kuinka ne vaikuttavat valtion interventioon ja yksilönvapauksien rajoittamiseen. Ylöspäin y-akselilla mentäessä ehdotukset pyrkivät valtion intervention pienentämiseen ja yksilönvapauksien kasvattamiseen, kun taas alaspäin mentäessä valtion intervention kasvattamiseen ja yksilönvapauksien kaventamiseen.


title: Overtonin ikkuna

text:
Overtonin ikkuna voidaan jakaa seuraaviin osiin:
Jos Overtonin ikkunan toiselta laidalta kannatuspuheenvuorot loppuvat, ikkuna voi kaventua ja siirtyä Y-akselilla toiseen suuntaan. Tällöin aiemmin "järkevänä" pidetyt ehdotukset voivat muuttua "radikaaleiksi", koska nämä mielipiteet eivät enää nauti suosiota.


title: Aire-sur-l'Adour

text: Aire-sur-l'Adour on kunta Lounais-Ranskassa Landesin departementissa Uuden-Akvitanian alueella. Se sijaitsee Adourjoen varrella.


title: Aire-sur-l'Adour

text: Kaupungin nähtävyyksiä ovat Saint-Jean-Baptisten katedraali sekä Sainte-Quitterien kirkko. Vuonna 1855 rakennettu ja vuonna 1995 kunnostettu viljamakasiini on historiallinen monumentti. Se on muistona alueen hanhenmaksatuotannosta. Aire-sur-l'Adourissa on lentokonetehdas Potez Aéronautique.


title: Farhad

text: Farhad () on kylä Rivandin maaseutualueella, Khorāsān-e Razavin maakunnassa, Iranissa.


title: Erkki Savolainen (toimittaja)

text: Erkki Savolainen (6. syyskuuta 1927 Helsinki – 31. tammikuuta 2009 Juankoski) oli suomalainen toimittaja ja kääntäjä. Hän oli yksi ensimmäisiä maakuntalehtien ulkomaantoimittajia.


title: Erkki Savolainen (toimittaja)

text: Savolaisen kirja "Villi linja" kertoi hänen ja Tapio Tapiovaaran vuonna 1953 tekemästä matkasta suomalaisella Liberty-alus S/S Tranvikilla Kauko-Itään. Laiva vei romulastin Puolasta Kiinaan, kiersi eri Kauko-Idän satamissa ja palasi sitten Englantiin.


title: Erkki Savolainen (toimittaja)

text: Erkki Savolainen suomensi 1960-luvulla useita Ian Flemingin kirjoja.


title: Cine Atlas

text: Cine Atlas on Finnkinon omistama elokuvateatteri Tampereella. Elokuvateatteri on nelisalinen ja sijaitsee Koskikeskuksessa Kyttälän kaupunginosassa. Finnkino avasi teatterin nimellä Bio-Bio vastavalmistuneeseen Koskikeskukseen 1988. Vuonna 1999 elokuvateatterin nimeksi vaihdettiin laajennuksen ja uuden omistajan (Oy S.a.m.i. Films Ltd.) myötä Cine Atlas. Finnkino osti Cine Atlaksen takaisin vuonna 2003.


title: Jaakko Haapanen

text: Jaakko Johannes Haapanen (s. 22. lokakuuta 1932 Loimaa) on suomalainen näyttelijä.


title: Jaakko Haapanen

text: Jaakko Haapanen aloitti näyttämöuransa harjoittelijana Tampereen Työväen Teatterissa ja edelleen Rauman Kaupunginteatterissa 1958–1959. Sitä seurasi kaksi kiinnitystä Kaakkois-Suomessa: Imatran Teatteri 1959–1963 ja Kotkan kaupunginteatteri 1963–1969. Vuosina 1969–1971 Haapanen oli kiinnitettynä Porin Teatteriin. Vuodesta 1971 vuoteen 1985 hänellä oli kiinnitys Kuopion kaupunginteatteriin. Vuodesta 1985 alkaen Haapanen oli kiinnitettynä Tampereen Teatteriin.


title: Jaakko Haapanen

text: Haapasen roolitehtäviä olivat muun muassa Gabriel (näytelmässä "Gabriel, tule takaisin"), tohtori Finckelman ("Tohtori Finckelman"), Urpo ("Arvottomat"), Egon ("Uudenvuoden yö"), Helmer ("Nukkekoti") ja Carlos Blanco ("Santiagon yö").


title: Jaakko Haapanen

text: Televisiossa Haapanen on näytellyt lähinnä sivurooleja kuten pehtorin osa Juhani Ahon pienoisromaaniin perustuvassa televisioelokuvassa "Rautatie" ja Veikon osa Pirkko Saision tekstiin perustuvassa minisarjassa "Elämänmeno". Vuodesta 1985 aina vuosisadan loppuun Haapanen näytteli useissa Yle TV2:n tuotannoissa.


title: Rolls-Royce Dawn (2015)

text: Rolls-Royce Dawn on kallis avoauto jota brittiläinen Rolls-Royce Motor Cars on valmistanut vuodesta 2015 asti.


title: Bumblebee (elokuva)

text: Bumblebee on vuonna 2018 ensi-iltansa saanut yhdysvaltalainen tieteiselokuva. Se on "Transformers"-elokuvasarjan spin-off, joka keskittyy samannimiseen hahmoon. Elokuvan ohjasi Travis Knight ja käsikirjoittivat Christina Hodson ja Kelly Fremon Craig. Pääosissa ovat Hailee Steinfeld, John Cena, Jorge Lendeborg Jr., Jason Drucker ja Pamela Adlon. Elokuva sai maailmanensi-iltansa Berliinissä 3. joulukuuta 2018. Elokuvateattereihin se ilmestyi Yhdysvalloissa 21. joulukuuta 2018 ja Suomessa 4. tammikuuta 2019.


title: Bumblebee (elokuva)

text: Cybertronilla Autobotit ovat häviämäisillään sisällissodan Decepticoneja vastaan. Autobottien johtaja Optimus Prime päättää evakuoida joukkonsa planeetalta ja käskee tiedustelijaa B-127 menemään Maahan ja perustamaan sinne Autoboteille tukikohdan. Starscreamin, Soundwaven ja Shockwaven Decepticon-joukot hyökkäävät ja yrittävät estää evakuoinnin, mutta B-127 onnistuu pääsemään pois Cybertronilta. Vuonna 1987 B-127 tekee pakkolaskun Kaliforniaan, missä Maata ulkopuolisilta uhilta suojelevan Sektori 7:n agenteilla on meneillään taisteluharjoitus. Eversti Jack Burns (John Cena) luulee B-127:ää vihamieliseksi ja alkaa joukkoineen jahdata sitä. Mutta sitten Decepticon Blitzwing saapuu hyökkää ja vaatii B-127:ltä tietoja Optimuksen olinpaikasta. B-127 kieltäytyy puhumasta, jolloin Blitzwing murskaa hänen äänimekanisminsa ja vaurioittaa hänen muistiydintään. B-127 tuhoaa Blitzwingin, mutta menettää tajuntansa ja ehtii skannata muuntautumismuodokseen Volkswagen Kuplan.


title: Bumblebee (elokuva)

text: Sillä välin Brighton Fallsissa, teini-ikäinen tyttö nimeltä Charlie Watson (Hailee Steinfeld) viettää aikaansa työskennellen huvipuistossa ja korjaten kuolleen isänsä vanhaa Chevrolet Corvettea. Charlien äiti Sally (Pamela Adlon) ja veli Otis (Jason Drucker) ovat jo menneet elämässään eteenpäin ja Sally mennyt naimisiin Ron-nimisen (Stephen Schneider) miehen kanssa, mutta Charlie kaipaa yhä isäänsä. Charlien 18-vuotissyntymäpäivän kunniaksi hänen setänsä Hank (Len Cariou) antaa hänen pitää romuttamolta löytyneen Volkswagen Kuplan. Yrittäessään korjata sitä, Charlie tulee herättäneeksi B-127:n. Yhdellä Saturnuksen kuista Decepticonit Shatter ja Dropkick havaitsevat B-127:n signaalin ja suuntaavat Maahan etsimään tätä teloitettuaan toisen Autobottitiedustelijan, Cliffjumperin. He tapaavat Sektori 7:n agentit ja pyytävän näiden apua B-127:n löytämiseen, uskotellen tämän olevan etsintäkuulutettu karkuri. Avaruusolioiden teknologiasta kiinnostuneen tohtori Powellin (John Ortiz) ehdotuksesta Burns ja kenraali Whalen (Glynn Turman) suostuvat tähän, mutta suunnittelevat tuhoavansa myöhemmin sekä B-127:n että Decepticonit.


title: Bumblebee (elokuva)

text: B-127 ystävystyy Charlie kanssa, joka antaa tälle uuden nimen: Bumblebee. He onnistuvat löytämään Optimus Primen lähettämän holograafisen viestin ja Bumblebee opettelee myös kommunikoimaan puheen sijasta radiosta kuuluvien ääniä käyttäen. Charlieen ihastunut naapurin poika Memo (Jorge Lendeborg Jr.) saa myös tietää Bumblebeen olemassaolosta ja lupaa pitää tämän salassa. Mutta jäädessään yksin, Bumblebee alkaa tutkia Watsonien taloa, tuhoten sen vahingossa ja aiheuttaen jännitepiikin, jonka avulla Sektori 7 ja Decepticonit saavat hänen olinpaikkansa selville. Kun Sally alkaa syyttää Charliea talon tuhoutumisesta, Charlie paljastaa halveksuntansa sitä kohtaan miten muu perhe oli jo päässyt yli hänen isänsä kuolemasta ja lähtee Memon ja Bumblebeeen kanssa pois. Sektori 7 ja Decepticonit kuitenkin pysäyttävät heidät, vangitsevat Bumblebeen ja lähettävät Charlien ja Memon takaisin koteihinsa. Charlie ja Memo kertovat Bumblebeestä Otisille, joka auttaa näitä seuraamaan Burnsia Sektori 7:n tukikohtaan. Shatter ja Dropkick kiduttavat Bumblebeetä ja löytävät lopulta Optimuksen lähettämän viestin. He päättävät kutsua loput Decepticonit Maahan ja Dropkick tappaa Powellin, joka ehtii ilmoittaa Decepticonien aikeista Burnsille.


title: Bumblebee (elokuva)

text: Charlie onnistuu lamauttimalla herättämään tajuntansa menettäneen Bumblebeen, joka saa muistonsa kokonaan takaisin. Vältettyään Burnsin ja Sektori 7:n agentit, Charlie ja Bumblebee lähtevät estämään Shatterin ja Dropkickin aikeet. Kaksikko aikoo käyttää satamassa olevaa radiolähetystornia ottaakseen yhteyttä muihin Decepticoneihin. Burns ja hänen miehensä yrittävät myös pysäyttää Decepticonit, mutta Shatter ampuu näiden helikopterin alas ja Bumblebee pelastaa Burnsin hengen. Bumblebee repii ketjuilla Dropkickin kappaleiksi ja Charlie deaktivoi Decepticonien lähettimen, jolloin Shatter alkaa jahdata häntä. Bumblebee kuitenkin murtaa lähellä olevan padon, jonka takaa ajelehtiva rahtialuksen hylky murskaa Shatterin. Burns tajuaa, ettei Bumblebee ole uhka ja päästää hänet ja Charlien pakenemaan ennen armeijan tuloa.


title: Bumblebee (elokuva)

text:
Katsellessaan kohti Golden Gate Bridgea Charlie ja Bumblebee hyvästelevät toisensa, sillä Bumblebeen oli jatkettava Optimukselta saamaansa tehtävää. Bumblebee vaihtaa muuntautumismuodokseen 70-luvun Chevrolet Camaron ja ajaa metsään, missä hän tapaa Optimuksen ja yhä useampi Autobotti alkaa saapua Maahan. Charlie palaa perheensä luokse ja saa vihdoinkin isänsä Corvetten korjattua.
Helmikuussa 2016 paljastettiin, että "Transformers"-elokuvasarjan kuudes elokuva saisi ensi-iltansa 8. kesäkuuta 2018 ja että kyseessä olisi Bumblebeehen keskittyvä spin-off -elokuva. Marraskuussa 2016 "Deadline" raportoi Christina Hodsonin käsikirjoittaneen spin-offin ja olevan yksi naispuolisista käsikirjoittajista, jotka Paramount ja Michael Bay palkkasivat "kirjoittajien huoneeseen." Maaliskuussa 2017 "Deadline" raportoi Travis Knightin olleen palkattu ohjaajaksi. Toukokuussa 2017 paljastettiin, että elokuva sijoittuisi 1980-luvulle ja että elokuvassa esiintyisi vähemmän robotteja.


title: Bumblebee (elokuva)

text: Toukokuussa 2017 Hailee Steinfeldin raportoitiin osallistuneen neuvotteluihin elokuvan naispäärooliin ja hän itse vahvisti kesäkuussa olevansa valittu rooliin. 11. heinäkuuta 2017 Jorge Lendeborg Jr. valittiin elokuvan miespääroolin. 12. heinäkuuta 2017 The Tracking Board vahvisti Rachel Crow’n liittyneen elokuvan näyttelijäkaartiin. 13. heinäkuuta 2017 paljastettiin elokuvan muut näyttelijät: Jason Drucker, Abby Quinn, Ricardo Hoyos ja Gracie Dzienny. 22. heinäkuuta 2017 raportoitiin, että Pamela Adlon näyttelee Steinfeldin hahmon äitiä. 31. heinäkuuta 2017 elokuvan näyttelijäkaartiin liittyivät myös John Cena, Kenneth Choi ja Stephen Schneider. Lokakuussa 2017 Peter Cullen kertoi, että hänellä oli rooli elokuvassa, mutta ei kuvaillut tarkemmin. Toukokuussa 2018 Jess Harnell paljasti palaavansa Barricaden ääninäyttelijäksi, mutta hahmo ei esiintynyt elokuvan lopullisessa versiossa. Heinäkuussa 2018 paljastettiin, että Angela Bassett ja Justin Theroux ääninäyttelevät Shatteria ja Dropkickiä, kahta Decepticonia, jotka jahtaavat Bumblebeetä. Molemmilla on kaksi muuntautumismuotoa: Shatter muuntautuu punaiseksi Playmouth Satelliteksi ja Harrier Jump Jet -suihkukoneeksi, kun taas Deopkick muuntautuu siniseksi AMC Javeliniksi ja Bell AH-1 SuperCobra -helikopteriksi. Saman kuukauden aikana San Diego Comic-Conissa paljastettiin, että trailerissa aiemmin nähty punavalkoinen McDonnell Douglas F-4 Phantom II -hävittäjäksi muuntautuva Decepticon on Blitzwing. Kuukausi myöhemmin David Sobolov paljasti olevansa Blitzwingin ääninäyttelijä. Joulukuun 2018 alussa tuottaja Lorenzo di Bonaventura paljasti IGN:lle Dylan O’Brienin ääninäyttelevän Bumblebeetä elokuvassa.


title: Bumblebee (elokuva)

text: Kuvaukset alkoivat 31. heinäkuuta 2017 Los Angelesissa ja San Franciscossa ja päättyivät 10. marraskuuta 2017.


title: Bumblebee (elokuva)

text: Dario Marianelli sävelsi elokuvan musiikin.


title: Bumblebee (elokuva)

text: "Bumblebee" sai ensiesityksensä Berliinin Sony Centerissä 3. joulukuussa 2018. Yhdysvalloissa se sai ensi-iltansa 21. joulukuuta 2018 ja Suomessa 4. tammikuuta 2019. Alkuperäinen suunniteltu ensi-ilta oli 8. kesäkuuta 2018.


title: Rolls-Royce Wraith (2013)

text: Rolls-Royce Wraith on nelipaikkainen, ylellinen coupé, jota brittiläinen Rolls-Royce Motor Cars on valmistanut vuodesta 2013 lähtien.


title: Rolls-Royce Wraith (2013)

text: Wraith perustuu Rolls-Royce Ghost -malliin.


title: Rolls-Royce Ghost

text: Rolls-Royce Ghost on sedan-korimallinen luksusauto, jota brittiläinen Rolls-Royce Motor Cars on valmistanut vuodesta 2010.


title: Rolls-Royce Ghost

text: Auto koki faceliften vuonna 2014 ja uudempaa versiota kutsutaan nimellä Ghost Series II.


title: Pappilan kotikirkko

text: Pappilan kotikirkko on Helsingin ortodoksisen seurakunnan pappilassa Liisankadulla sijaitseva kotikirkko. Pappila rakennettiin vuosina 1904–1905 lähelle Pyhän Kolminaisuuden kirkkoa, ja sen suunnittelusta vastasi Sebastian Gripenberg. Nelikerroksisessa rakennuksessa on ylimpänä kirkko, josta näkyy ulospäin sipulikupoli ja risti. Pyhän apostoli Jaakobin ja suurmarttyyri Katariinan muistolle pyhitetty kirkko vihittiin käyttöön 1906.


title: Pappilan kotikirkko

text: Kirkossa on pietarilaisen taiteilija Aleksander Emeljanovitš Petrovin vuonna 1905 maalaamista 19 ikonista muodostuva ikonostaasi sekä erillinen kenraalikuvernööri Bobrikoffin suojeluspyhimyksenä käyttämä Pyhän Nikolaoksen ikoni.


title: Hämeenkyrön jäähalli

text: Hämeenkyrön jäähalli on Hämeenkyrön kunnassa, Kyröskosken taajamassa sijaitseva jäähalli. Sen pihassa on järjestetty Hämyvestarit-festivaalit jo vuodesta 2007 lähtien.


title: The Cure (kappale)

text: The Cure on suomalaisen goottimetalli -yhtye Charonin kuudes single. Se julkaistiin digitaalisesti 7. kesäkuuta 2010 levymerkillä Spinefarm Records.


title: Xuân Lộcin taistelu

text: Xuân Lộcin taistelu oli taistelu Vietnamin sodan lopussa Etelä-Vietnamin ja Pohjois-Vietnamin joukkojen välillä Xuân Lộcissa lähellä Saigonia eli nykyistä Hồ Chí Minhin kaupunkia. Etelä-Vietnamin joukot puolustivat Saigonia ympäröineeseen puolustusasemaan kuulunutta Xuân Lộcia edelliseen sotamenestykseen verrattuna poikkeuksellisen kiivaasti, mikä nosti hetkellisesti Etelä-Vietnamin kannattajien mielialaa, mutta Pohjois-Vietnamilaisten saatua vahvistuksia kaupunki evakuoitiin sen puolustajien kärsiessä raskaat tappiot. Tappio merkitsi Saigonin kukistumista muutama päivä myöhemmin, mikä toi Vietnamin sodan loppuunsa.


title: Xuân Lộcin taistelu

text: Etelä-Vietnamin joukot olivat Pohjois-Vietnamin yllätykseksi romahtaneet nopeasti maaliskuussa 1975. Pohjois-Vietnamissa sodan päättymistä ei pidetty todennäköisenä ennen vuotta 1976, mutta Etelä-Vietnamin tilanne muutti suunniteltuja aikatauluja. 25. maaliskuuta Văn Tiến Dũng määrättiin valtaamaan Saigon ja tuomaan näin sota päätökseen. Etelä-Vietnamin armeija oli ottanut asemat Saigon ympärillä sinne johtavien viiden tien varrella. Dũngin suunnitelmien mukaan ne pyrittäisiin tuhoamaan Saigonin ulkopuolella kaupunkitaistelujen välttämiseksi. Xuân Lộc sijaitsi Etelä-Vietnamin armeijan puolustuslinjojen itäkärjessä 65 kilometriä Saigonista. Puolustukset alueella suojelivat Bien Hoan tärkeää lentotukikohtaa ja tietä pääkaupunkiin. Alueen puolustuksesta vastasi Etelä-Vietnamin 18. divisioona, jota komensi Lê Minh Đảo. Heitä vastassa oli Pohjois-Vietnamin 4. armeijakunta ja siihen kuuluvat kolme divisioonaa, joita tukivat suuri määrä panssarivaunuja ja tykistöä. Pohjois-Vietnamin johto odotti nopeaa voittoa alueella perustuen Etelä-Vietnamin joukkojen aikaisempaan huonoon menestykseen. Etelä-Vietnamin presidentti Nguyễn Văn Thiệu määräsi kaupungin puolustettavaksi hinnalla millä hyvänsä.


title: Xuân Lộcin taistelu

text: Pohjois-Vietnamin tykistö aloitti puolustuslinjojen tulituksen 9. huhtikuuta ja panssariajoneuvojen tukema jalkaväki rynnäköi kohti Etelä-Vietnamin puolustusasemia. Puolustajat tekivät yllättävän sinnikästä vastarintaa ja hyökkääjät kärsivät suuria tappioita. Lisäksi Etelä-Vietnamin vastahyökkäykset Xuân Lộcin ulkopuolella pakottivat Pohjois-Vietnamin sijoittamaan joukkojaan selustan turvaamiseen. 10 huhtikuuta Pohjois-Vietnamin joukot vetäytyivät valtaamistaan asemista Xuân Lộcissa. Puolustajien taito ja päättäväisyys herättivät intoa Etelä-Vietnamin kannattajien keskuudessa ja Yhdysvalloissa Gerald Fordin hallinto yritti viedä läpi kongressissa kuitenkin kaatuneen avustuspaketin Etelä-Vietnamille.


title: Xuân Lộcin taistelu

text: Molemmat taistelun osapuolet vahvistivat joukkojaan Xuân Lộcissa, mutta Etelä-Vietnamilla oli edelleen huomattavasti vähemmän joukkoja käytettävissään. Thiệu lähetti puolustajien vahvistukseksi ensimmäisen laskuvarjoprikaatin, mutta Pohjois-Vietnam siirsi alueelle toisen armeijakuntansa, joka oli vapautunut Phan Rangin valtauksen jälkeen 16. huhtikuuta. ERtelä-Vietnamin ilmavoimat tukivat maajoukkoja, mutta niiden toimintaa hankaloitti Pohjois-Vietnamilaisten tulitus Bien Hoan tukikohtaa vastaan. Ilmavoimat käyttivät kuitenkin tehokkaasti rypälepommeja Pohjois-Vietnamin joukkokeskityksiä vastaan. Taistelujen aikana pudotettiin myös ensi kertaa amerikkalainen CBU-55B-pommi, joka oli tuolloin ydinaseita lukuun ottamatta voimakkain pommi Yhdysvaltojen arsenaalissa. Pommi toimi imien hapen ympäristöstään ja se tappoi joidenkin tietojen mukaan 250 Pohjois-Vietnamin sotilasta. Etelä-Vietnamin joukot eivät kuitenkaan kyenneet puolustautumaan Pohjois-Vietnamin vahvistuksia vastaan ja ne aloittivat Xuân Lộcin evakuoinnin 21. huhtikuuta. Etelä-Vietnamin presidentti erosi samana päivänä ottaen vastuun maan sotilaallisesta romahduksesta ja Xuân Lộcin evakuointi päättyi 23. huhtikuuta.


title: Xuân Lộcin taistelu

text: Kenraali Đảon 18. divisioonan saapuessa Saigoniin se oli menettänyt kolmanneksen miehistöstään ja ensimmäinen laskuvarjoprikaati kärsi samoin raskaat tappiot. Etelä-Vietnamin presidentti Thiệu erosi evakuoinnin alkaessa 21. huhtikuuta ottaen vastuun maan sotilaallisesta romahduksesta. Toivo Saigonin menestyksekkäästä puolustuksesta kariutui Xuân Lộcinin menetyksen myötä ja Dũng aloitti Saigonin vastaisen hyökkäyksen viimeisen vaiheen 26. huhtikuuta.


title: Rhodesian ja Njassamaan punta

text: Punta oli Rhodesian ja Njassamaan liittovaltiossa käytetty valuutta. Se jaettiin 20 šillinkiin.


title: Rhodesian ja Njassamaan punta

text: Rhodesian ja Njassamaan liittovaltio muodostettiin vuonna 1953 ja uusi valuutta luotiin vuonna 1955 korvaamaan Etelä-Rhodesian punnan, jota oltiin painettu kaikkialla liittovaltiossa: Etelä-Rhodesiassa, Pohjois-Rhodesiassa sekä Njassamaassa.


title: Rhodesian ja Njassamaan punta

text: Liittovaltio hajosi vuoden 1963 lopulla, jolloin kaikki kolme aluetta palautettiin erillisiksi Britannian siirtomaiksi. Vuonna 1964 Njassamaa itsenäistyi Malawina, Pohjois-Rhodesia itsenäistyi Sambiana sekä Etelä-Rhodesia julisti muuttaneensa nimensä Rhodesiaksi.


title: Rolls-Royce Phantom (2017)

text: Rolls-Royce Phantom VIII on ylellinen neliovinen sedan, jonka brittiläinen Rolls-Royce Motor Cars julkisti heinäkuussa 2017.


title: Rolls-Royce Phantom (2017)

text: Auto esiteltiin suoratoistona internetissä 27. heinäkuuta 2017. Yleisölle se näytettiin kaksi päivää myöhemmin, 29. heinäkuuta ‘The Great Eight Phantoms’-tilaisuudessa. Paikalle oli myös tuotu vanhoja Phantomeja.


title: Rolls-Royce Silver Seraph

text: Rolls-Royce Silver Seraph on ylellinen sedan, jota Rolls-Royce valmisti vuodesta 1998 vuoteen 2002.


title: Philipp von Hessen

text: Philipp von Hessen (1896–1980) oli Hessenin suvun päämies, Hessenin ja Brabantin maakreivi. Hän oli vuosina 1933–1943 Hessen-Nassaun provinssin maakuntajohtaja eli "oberpräsident".


title: Philipp von Hessen

text: Philippin vanhemmat olivat Hessenin ja Brabantin maakreivi Friedrich Karl, joka valittiin Suomen kuninkaaksi vuonna 1918, ja prinsessa Margaret. Saksan viimeinen keisari Vilhelm II oli hänen enonsa. Philippin vaimo oli prinsessa Mafalda, Italian kuningas Viktor Emanuel III:n tytär. Heidän poikansa oli myöhemmin suvun päämieheksi tullut Moritz von Hessen.


title: Philipp von Hessen

text: Philipp von Hessen oli hyvissä väleissä Hermann Göringin kanssa ja myös Adolf Hitlerin suosiossa. Suosio kuitenkin kääntyi ja vuonna 1943 Philipp vangittiin. Mafalda kuoli Buchenwaldissa.


title: Philipp von Hessen

text: Philipp von Hesseniä on pidetty biseksuaalina.


title: Bentley Mulsanne

text: Bentley Mulsanne on ylellinen sedan, jota brittiläinen Bentley on valmistanut vuodesta 2010. Autoa uudistettiin vuonna 2016 ja se koki pienen faceliftin.


title: Bentley Mulsanne

text: Mulsannesta valmistetetaan myös urheilullisempaa versiota, jota kutsutaan Mulsanne Speediksi.


title: Vuoniityn peruskoulu

text: Vuoniityn peruskoulu on peruskoulu Helsingin Vuosaaressa. Sen opetuksessa painotetaan mediaa ja musiikkia. Vuoniityn peruskouluun kuuluu Koukkusaarentien, Venemestarintien ja Heteniityntien toimipisteet. Koulun rehtorina toimii Jukka Isohanni ja virka-apulaisrehtorina Janne Kettunen. Koulun nimi tulee kahden aikaisemman koulun nimestä, Vuosaaren peruskoulusta ja Heteniityn ala-asteesta.


title: Vuoniityn peruskoulu

text: Luokat 5–9 ovat Koukkusaarentien toimipisteessä ja luokat 1–4 Heteniityntien ja Venemestarintien toimipisteissä.


title: Vuoniityn peruskoulu

text: Ensimmäinen elokuuta 2017 Vuosaaren peruskoulu ja Heteniityn ala-aste yhdistyivät Vuoniityn peruskouluksi osana Vuosaaren alueen koulujen yhdistämistä.


title: Vuoniityn peruskoulu

text: Vuosaaren ensimmäinen suomenkielinen koulu rakennettiin Sasekan aloitteesta yhtiön lahjoittamalle tontille, vieläpä Sasekan Kallahdessa valmistamista Siporex-harkoista. Koulu valmistui vuonna 1950, ja oli tuollon Suomen uudenaikaisin koulu. Sen nimi oli Rannikkopiirin kansakoulu, jota aluksi kutsuttiin Sasekan kouluksi. Koulun oli suunnitellut Pirkko Wesamaa.


title: Vuoniityn peruskoulu

text: Koulun tiloissa virisi monenlaista kulttuuritoimintaa. Juhlia ja esityksiä järjestettiin juhlasalissa ja koululla toimi Vuosaaren sivukirjasto. 1950-luvun lopulla koululla alkoi työväenopiston ja musiikkiopiston toiminta. 1960-luvun alussa Rannikkopiirin koulu muuttui Vuosaaren kansakouluksi.


title: Vuoniityn peruskoulu

text: Koulun ensimmäinen johtajaopettaja Erkki Hiltunen oli merkittävä kulttuurivaikuttaja, joka toimitti muun muassa "Vuosaari – merellinen kaupunginosa"-kirjan vuonna 1990. Hänen aikanaan aloitettiin Vuosaaressa musiikkiluokkatoiminta.


title: Vuoniityn peruskoulu

text: Vuonna 1965 Koukkusaarentielle valmistui Veikko Nortomaan suunnittelema koulurakennus. Aloitteentekijöinä kouluhankkeessa ja Vuosaaren oppikouluyhdistyksessä olivat Vuosaari-Säätiö ja Asuntosäästäjät ry. Kouluun kuului myös entinen Vuosaaren lukio.


title: Vuoniityn peruskoulu

text: Kakkosvaiheessa koulua laajennettiin rakentamalla iso liikuntasali.


title: Vuoniityn peruskoulu

text: Vuonna 1993 lukio yhdistyi Tehtaanpuiston lukion kanssa, jolloin lukio siirtyi nykyiselle paikalleen. Samaan aikaan Vuosaaren yhteiskoulun nimi vaihtui Vuosaaren yläasteen kouluksi.


title: Vuoniityn peruskoulu

text: Vuonna 1999 valmistui Venemestarintien toimipiste, entiseltä nimeltään Karavaanin ala-aste. Vuonna 2006 Vuosaaren yläaste ja Karavaanin ala-aste yhdistyivät Vuosaaren peruskouluksi.


title: Bentley Bentayga

text: Bentley Bentayga on ylellinen crossover, jota brittiläinen Bentley on valmistanut vuodesta 2016 lähtien.


title: Bentley Flying Spur

text: Bentley Flying Spur on ylellinen sedan, jota brittiläinen Bentley on valmistanut Dresdenissä, Saksassa vuodesta 2013.


title: Ozark (televisiosarja)

text: Ozark on yhdysvaltalainen rikosdraamasarja, jonka ensimmäinen tuotantokausi julkaistiin Netflixillä heinäkuussa 2017 ja toinen elokuun lopussa 2018. Sen ovat luoneet Bill Dubuque ja Mark Williams, ja sen pääosia näyttelevät Jason Bateman ja Laura Linney. Bateman toimii sarjassa myös yhtenä tuottajista ja ohjaajista. Hän sai vuonna 2017 Golden Globe -ehdokkuuden miespääosastaan sarjassa.


title: Ozark (televisiosarja)

text: Sarja kertoo meksikolaisen huumekartellin kiristämästä rahoitusneuvojasta, joka joutuu epäonnistuneen rahanpesuoperaation jälkeen lähtemään perheineen Chicagosta Ozarkvuorten järviseudulle ja keksimään uusia keinoja maksaakseen miljoonien dollarien velkansa mafiapomolle. Vaimo saa paikan kiinteistönvälittäjänä ja etsii samalla miehelleen sopivia yrityksiä rahanpesutoimintaa varten. Teini-ikään tulleet tytär ja poika alkavat oireilla tilanteessa omilla tavoillaan.


title: Ozark (televisiosarja)

text:
Sarjan ensimmäinen tuotantokausi koostuu yhdeksästä tunnin mittaisesta jaksosta sekä 80 minuutin mittaisesta päätösjaksosta. Kriitikot kuvasivat sarjaa lupaavaksi, muttei alkunsa puolesta vielä aivan parhaiden modernien rikossarjojen veroiseksi. Toinen tuotantokausi käsittää kymmenen jaksoa.
Sarjaan on tekeillä kolmas tuotantokausi, joka ilmestyy mahdollisesti loppuvuodesta 2019
Sarjan tarina sijoittuu Missourissa sijaitsevan suuren Lake of the Ozarks -tekoaltaan matkailubisnekseen, mutta Georgian osavaltion tarjoamien veroetujen ja parempien yhteyksien vuoksi sarjaa kuvataan muutamia ulkokuvia lukuun ottamatta Atlantan lähellä sijaitsevan Lake Allatoona -tekoaltaan ympäristössä.


title: Niskajärvi (Kouvola)

text: Niskajärvi on Kymenlaaksossa Kouvolassa sijaitseva järvi. Se muodostaa yhdessä Suolajärven ja Siikajärven kanssa järvikokonaisuuden, jonka vedenpinnat ovat samalla korkeudella.


title: Niskajärvi (Kouvola)

text: Järven pinta-ala on 1 200 hehtaaria eli 12 neliökilometriä. Järvi on 8,2 kilometriä pitkä ja 4,0 kilometriä leveä, mutta sen muoto on kovin rikkonainen. Järven eteläosa muodostaa pienen järvenselän, josta haarautuu lounaaseen, luoteeseen ja pohjoiseen lahdet. Lännessä Muitiansaaren ja Hyömänsaaren taakse jää pieni järvenosa, josta työntyy lounaaseen Johdasjärven suuntaan lyhyt lahti. Häkälänsalmi yhdistää järvenselkään luoteessa sijaitsevan laajan Häkälänlahden ja pohjoisempana sijaitsevan kapean Raudanlahden. Pohjoisessa Lehtisaari on pohjoisosassa sijaitsevan järvenselän erotusmerkki. Sen luoteisosasta työntyy kaakkoon Terniemi, joka jakaa pohjoisselän pohjoispään kahdeksi lahdeksi, jotka ovat lyhyempi Järvisenlahti ja pitempi Raikoonlahti.


title: Niskajärvi (Kouvola)

text: Järvessä on laskettu olevan 32 saarta. Niiden yhteispinta-ala on 66 hehtaaria, mikä on noin 5,2 prosenttia järven kokonaispinta-alasta. Kolme suurinta saarta sijaitsevat järven eteläisen järvenselän alueella. Mutiansaari on 700 metriä pitkä ja 650 metriä leveä. Saari on autio. Lehtisaari on 850 metriä pitkä ja 600 metriä leveä saari. Siinä on runsaasti vapaa-ajan asuntoja. Niiden välissä sijaitseva Hyönänsaari on 400 metriä pitkä saari. Muita saaria ovat pohjoisselän Ryötinsaari, Talassaari, Koirasaari, Kissasaari, Nuotsaari ja Jarkko. Härkälänlahdessa sijaitsevat laakea Haapasaari ja pieni Honkasaari. Kolmen suuren saaren alueella ovat vielä Vähä-Jolkko, Iso-Jolkko, Tervasaari ja Raadonsaari. Eteläisen järvenselän alueella sijaitsevat Muurahaissaari, Saunasaari, Raatosaari ja Aittosaari.


title: Niskajärvi (Kouvola)

text: Järvi on luodattu, ja siitä on julkaistu syvyyskartat. Sen tilavuus on 80 miljoonaa kuutiometriä eli 0,080 kuutiokilometriä. Järven keskisyvyys on 6,7 metriä ja suurin syvyys on 31,6 metriä. Syvin kohta sijaitsee Mutiansaaren itäpuolella puolivälissä Ritaniemenkärkeen mentäessä. Muita syvänteitä esiintyy esimerkiksi Raudanlahdella, jossa on kaksi yli 20 metriä syvää syvännettä, Hyönänsaaren koillispuolella, jossa on 27 metriä syvä syvänne, Lehtisaaren pohjoispuolella, jossa on 25 metriä syvä syvänne, ja saaren kaakkoispuolella, jossa on 23 metriä syvä syvänne.


title: Niskajärvi (Kouvola)

text: Järven rantaviivan pituus on 63 kilometriä, josta saarten rantaviivan yhteispituus on 10 kilometriä. Järven rannat ovat metsämaata, jota pienet peltoalat rikkovat. Peltojen lähellä sijaitsevat maatilat, mutta suurin vaikutus rantaviivan eheyteen on vapaa-ajan asunnoilla, joita on runsaasti. Järvellä ei ole taajamia tai merkittäviä kyliä. Järven länsirannoille pääsee Huhdasjärven ja Verlan yhdistävältä kylätieltä, ja itärannoille pääsee Vesalan ja Siikakosken yhdistävältä kylätieltä.


title: Niskajärvi (Kouvola)

text: Niskajärvellä on Natura 2000 -ohjelman suojelualue (FI0406004).


title: Niskajärvi (Kouvola)

text: Järvi sijaitsee Kymijoen vesistössä (vesistöaluetunnus 14) Mäntyharjun reitin valuma-alueen (14.9) Karijärven valuma-alueella (14.94), jonka Niskajärven lähialueeseen (14.941) järvi kuuluu. Järven vedenpinnan korkeus on 73,1 metriä merenpinnan yläpuolella.


title: Niskajärvi (Kouvola)

text: Valuma-alue saa pääosan vedestänsä Karijärven valuma-alueen reitiltä. Vedet laskevat Raikoonlahteen lyhyttä Vesalanjokea myöten. Vesalanjoki on Karijärven, Kaajärven, Lapjärven, Ruuhasjärven ja Huhdasjärven reitin laskujoki. Sulansalmi, jota myöten tulevat Johdasjärven valuma-alueen (14.944) reitin vedet, laskee Mutiansaaren suojaan jäävään lahteen. Salmi tuo Iso-Ruhmaksen, Vähä-Ruhmaksen ja Johdasjärven kautta virtaavat vedet. Niskajärvellä ei ole laskujokea, vaan sen vedet siirtyvät Suolajärveen Nuumasalmen kautta. Suolajärven kautta kulkevat esimerkiksi Niskajärvestä ja Vuohijärvestä tulevat vedet. Vedet päätyvät lopulta Lintukymin kautta Jaalan Pyhäjärveen.


title: Niskajärvi (Kouvola)

text: Niskajärven lähialueella on 10 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Haapalahden kylän alueella sijaitseva Alankojärvi (35 ha), joka laskee Järvisenlahteen 150 metriä pitkää ojaa myöten. Järven eteläosan itärantaan laskee Vähä-Lempiä ja Iso-Lempiä (19 ha) yhteistä sillan alittavaa lyhyttä ojaa myöten. Järvisenlahden ja Raudanlahden väliin jää pitkä ja leveä niemimaa, jossa sijaitsee Riihijärvi (18 ha). Se laskee kaivettua ojaa myöten Lehtisaaren taakse suojaan jäävään matalaan Nurjalanlahteen.


title: Itävallan markkreivikunta

text: Itävallan markkreivikunta, Ostarrichi, joista historioitsijat ovat myöhemmin käyttäneet myös nimeä Ostmark, oli Pyhän saksalais-roomalaisen keisarikunnan kaakkoisille rajaseuduille, nykyisen Itävallan alueelle vuonna 976 perustettu markkreivikunta. Sitä hallitsi frankkilainen Babenberg-suku, mutta aluksi se oli Baijerin herttuoiden ylivallan alainen. Siitä tuli oma suoraan keisarikunnan alainen herttuakunta, kun Babenbergit vuonna 1156 korotettiin Itävallan herttuoiksi.


title: Itävallan markkreivikunta

text: Omana aikanaan markkreivikunta tunnettiin latinankielisellä nimellä marcha Orientalis ("Itäinen rajamaa"), marchia Austriae tai Austriae marchionibus. Sen muinaisyläsaksalainen nimi Ostarrîchi , joka tarkoittaa "itäistä valtakuntaa", esiintyi ensimmäisen kerran keisari Otto III:n marraskuussa 996 Bruchsalissa allekirjoittamassa lahjakirjassa. Sanonta "regione vulgari vocabulo Ostarrîchi" ("tavallisesti Ostarrîchiksi kutsuttu seutu") viittasi todennäköisesti ainoastaan alueisiin Neuhofen an der Ybbsin kartanon lähiseutuihin. Itävallan nykyinen saksankielinen nimi "Österreich" on kielitieteellisesti kehittynyt juuri muinaisyläsaksalaisesta nimestä "Ostarrîchi", ja myös maan suomenkielinen nimi on käännös nimestä "Österreich".


title: Itävallan markkreivikunta

text: Myöhemmin markkreivikunnasta on historiassa käytetty myös nimityksiä "Itävallan markkreivikunta" (). tai Baijerin itäinen rajamaa (, erotukseksi Saksin itäisestä rajamaakunnasta ("Sächsische Ostmark"). Tässä esiintyvä nimi "Ostmark" on käännös latinalaisesta nimestä "marcha orientalis", mutta nimen ovat ottaneet tässä yhteydessä käyttöön vasta 1800-luvun historioitsijat. Nimi tuli kuitenkin uudestaan käyttöön Anschlussin jälkeen vuonna 1938, kun Saksaan yhdistetystä Itävallasta muodostettiin Ostmark -niminen Saksan osamaa.


title: Itävallan markkreivikunta

text: Markkreivikunta käsitti alueita Tonavan molemmin puolin. Sen länsirajoina Baijerin herttuakuntaa vastaan olivat Enns ja Traunin laakso. Itäraja unkarilaisten asuttamaa Pannoniaa vastaan kulki Moravaa ja Leithaa pitkin jättäen nykyisen Burgenlandin ("Gyepu") markkreivikunnan ulkopuolelle. Pohjoisessa markkreivikunta rajoittui Premyslidien hallitsemaan Böömin, etelässä Kärntenin herttuakuntaan, joka sekin perustettiin vuonna 976. Alkuvaiheessaan markkreivikunnan alue vastasi suunnilleen nykyistä Ala-Itävaltaa.


title: Itävallan markkreivikunta

text: Babenberg-suku oli todennäköisesti peräisin Pöchlarnista, roomalaisten aikoinaan rakentaman rajalinnoitusten ("Limes") alueelta, mahdollisesti kuitenkin Melkistä, jossa hallitsijat myöhemmin asuivat. Alun perin markkreivikuna vastasi nykyistä Wachauta, mutta pian sitä laajennettiin itään ainakin Wienerwaldiin saakka. Markkreivi Ernestin aikana (1055–1075) aluetta alettiin laajentaa pohjoiseen Waldwierteliin Thaya-joelle saakka sekä Böömin hallitsemaan Määriin, ja myös Unkarilainen rajamaa () liitettiin Itävaltaan. Markkreivit muuttivat myöhemmin Klosterneuburgiin, joka sijaitsee Tonavan varrella Melkistä alavirtaan ja jossa he asuivat, kunnes vuonna 1242 Wien tuli viralliseksi pääkaupungiksi.


title: Itävallan markkreivikunta

text: Babenbergeillä oli puolustusjärjestelmä, joka käsitti useita Wienerwaldin vuoristoalueelle ja Tonavan varrelle rakennettuja linnoja, joista yksi oli Greifenstein. Ympäröivän alueen valloittivat Passaun hiippakunnan piispat, jotka myös käännyttivät sen asukkaat kristinuskoon. Heidän kirkollisina keskuksinaan olivat Sankt Pöltenin benediktiiniläisluostari, Klosterneuburgin luostari ja Heiligenkreuzin luostarikirkko.


title: Itävallan markkreivikunta

text: Markkreivikunnan alkuaikoina sen väestö oli osittain slaavilaista, osittain romaanisia ja germaanisia kansoja. Todennäköisesti suuri osa asukkaista puhui retoromaania, jota edelleenkin puhutaan eräillä seuduilla Pohjois-Italiassa ja Sveitsissä. Joillakin seuduilla Itävallan Alpeillakin sitä puhuttiin 1600-luvulle saakka.


title: Itävallan markkreivikunta

text: Ensimmäiset rajakreivikunnat, jotka käsittivät suunnilleen nykyisen Itävallan ja Slovenian, olivat Awarenmark ja siihen liittyvä Karantania, myöhempi Kärnten etelässä. Molemmat perusti 700-luvun lopulla Kaarle Suuri liittäessään valtakuntaansa Agilofing-sukuisten herttuoiden maat Baijerissa torjuakseen avaarien hyökkäykset. Kun avaarit vuonna 820 katosivat, heidän tilalle tulivat länsislaavit, jotka asettuivat alueelle ja perustivat Suur-Määrin valtion. Pannonian rajamaa erotettiin Friulin herttuakunnasta vuonna 828 ja siitä muodostettiin Määrin vastainen rajamaa, joka kuului Itä-Francian baijerilaisiin alueisiin. Nämä rajamaat, joiden nimenä jo silloin oli "marcha orientalis", ulottuivat Tonavan vartta pitkin Traungausta Szombathelyyn ja Rába-joelle ja käsittivät myös Wienin altaan. Pannonian rajamaa näyttää hävinneen 890-luvulla samoin kuin Suur-Määrin aiheuttama uhkakin samaan aikaan kun unkarilaiset levittäytyivät Eurooppaan. Sen jälkeen kun markkreivi Luitpold Baijerilainen vuonna 907 hävisi Pressburgin taistelun, Itä-Francia menetti kaikki Enns-joen itäpuoliset itäfrankkilaiset alueensa.


title: Itävallan markkreivikunta

text: Vuonna 955 Saksan kuningas Otto I Suuri aloitti menetettyjen alueiden takaisinvaltauksen voitettuaan Lechfeldin taistelun. Koska vuosien 900 ja 976 välisestä ajasta on vain niukasti tietoa, on arveltu, että Unkarin rajan tuntumassa olisivat olleet Pannonian tai Itävallan rajamaa, joka olisi liitetty Baijeriin vuonna 952 samoin kuin Krainin, Kärntenin, Istrian ja Veronan rajamaatkin. Suuri osa Pannoniaa oli kuitenkin edelleen unkarilaisten hallinnassa. Kun Baijerin aluejako vuonna 976 herttua Henrik II:n määräyksestä uudistettiin, Oton poika ja seuraaja Otto II sai uuden "marcha orientalis" -nimisen rajamaan, joka oli perustettu entisille Pannonian maille. Sen markkreiviksi hän nimitti Babenberg-sukuun kuuluneen kreivi Leopold I:n vastikkeeksi häneltä saamastaan tuesta. Leopold syrjäytti tästä asemasta Burchardin, josta ei tarkoin tiedetä, missä asemassa hän oli ollut, mutta mahdollisesti hän viimeinen aluetta vuosina 900 976 yhtäjaksoisesti hallinneista markkreiveistä.


title: Itävallan markkreivikunta

text: Itävallan markkreivikunnan loistokkain kausi oli Leopold III:n hallitessa. Hän oli suuri kirkon ystävä ja perusti useita luostarikirkkoja. Hän tuki kaupunkeja ja saavutti alueelleen laajan itsehallinnon. Vuonna 1139 Leopold IV peri Baiejrin. Kun hänen seuraajansa, viimeinen markkreivi Henrik Jasomirgott menetti Baijerin vuonna 1156, Itävalta korotettiin Baijerista riippumattomaksi herttuakunnaksi keisari Fredrik Barbarossan antamalla "Privilegium Minus" -nimisellä säädöksellä. Vuodesta 1192 lähtien Babenberg-suku hallitsi myös naapurialuetta, Steiermarkin herttuakuntaa. Sukulinja sammui, kun herttua Fredrik II sai vuonna 1246 surmansa Leithan taistelussa. Heidän perintömaansa päätyivät saksalaisen Habsburg-sukuisen kuningas Rudolf I:n hallintaan sen jälkeen, kun tämä vuonna 1278 oli voittanut Böömin kuningas Ottokar II:n Marchfeldin taistelussa.


title: Ostmark (Itävalta)

text: Ostmark (”Itäinen rajamaa”) oli Itävallan nimenä vuosina 1938–1942 sen jälkeen, kun se oli yhdistetty natsi-Saksaan ("Anschluss").


title: Ostmark (Itävalta)

text: Sen jälkeen kun itävaltalaissyntyinen Adolf Hitler oli toteuttanut kotimaansa yhdistämisen Saksaan, mikä oli kuulunut hänen tavoitteisiinsa, Saksan kansallissosialistinen hallitus muutti maan nimen "Österreich", joka merkitsee ”itäistä valtakuntaa” (ja josta myös suomenkielinen nimi Itävalta on käännös), muotoon "Ostmark", joka tarkoittaa ”itäistä rajamaakuntaa”. Nimenmuutoksen tarkoituksena oli osoittaa, ettei Ostmark (Itävalta) enää ollut itsenäinen valtakunta () vaan Saksan itäinen rajamaakunta ().


title: Ostmark (Itävalta)

text: Ostmark oli ennestään ollut historioitsijoiden käyttämä nimitys keskiaikaisesta Itävallan markkreivikunnasta ("Marcha orientalis"), joka kuitenkin omana aikanaan oli tunnettu "Ostarrîchi".


title: Ostmark (Itävalta)

text: Elokuussa 1938 "Donau-Zeitung" ylpeästi nimitti Passauta ”uuden Ostmarkin kehdoksi”.


title: Ostmark (Itävalta)

text: Toukokuun alussa 1939 tuli voimaan "laki Ostmarkin hallinnon rakenteesta" (, tunnettu myös lyhemmällä nimellä "Ostmarkgesetz". Lailla lakkautettiin Itävallan aikaisemmat osavaltiot ja tilalle perustettiin seitsemän Reichsgauta. Niistä kunkin korkein virkamies toimi sekä kuvernöörinä ("Reichstatthalter") että natsipuolueen "Gauleiterina. Nämä Reichsgaut olivat:


title: Ostmark (Itävalta)

text: Reichsgau oli uusi hallinnollisen jaotuksen yksikkö, joka korvasi osavaltiot muutoin täysin keskitetysti hallitussa Kolmannessa valtakunnassa. Kun "Ostmark"-nimenkin katsottiin vielä liiaksi muistuttavan vanhasta, aiemmin itsenäisestä Itävallasta, tämäkin nimi poistettiin vuonna 1942 käytöstä ja edellä mainituista Reichsgau-alueista alettiin käyttää yhteisnimitystä "Donau- und Alpenreichsgaue" (”Tonavan ja Alppien Reichsgaut”).


title: Ostmark (Itävalta)

text: Kun liittoutuneet toisen maailmansodan jälkeen miehittivät koko Saksan, Itävalta mukaan luettuna, itsenäinen Itävalta muodostettiin vuoden 1943 Moskovan julistusten mukaisesti uudestaan, ja sen rajat olivat samat kuin ennen vuotta 1938. Itävalta julistautuikin itsenäiseksi jo 27. huhtikuuta 1945, lähes kaksi viikkoa ennen Saksan antautumista. Aluksi uusi Itävalta kuitenkin oli vuoteen 1955 saakka liittoutuneiden miehitysvallan alainen ja jaettuna neljään miehitysvyöhykkeeseen.


title: Ostmark

text: Ostmark voi tarkoittaa seuraavia:


title: Karstijärvi

text: Karstijärvi on karstimaalle syntynyt pysyvä tai väliaikainen järvi.


title: Karstijärvi

text: Karstimaan kallioperä sisältää runsaasti joko kalkkia, kipsiä tai dolomiittia. Karstimaa rapautuu sadevedestä niin, että kallioon syöpyy uurteita, syviä koloja ja maanalaisia luolia. Niissä virtaa sadevettä ja riittävän syvällä myös pohjavettä. Pohjavesi jää lähelle maanpintaa siellä, missä vettä läpäisemätön maankerros sijaitsee välittömästi karstimaakerroksen alla. Luolastossa virtaavan veden määrä riippuu esimerkiksi sadannasta tai sulavan lumen määrästä. Kun vettä tulee luolastoon lisää, nousee siellä vedenpinta korkeammalle. Lopulta tuleva vesi ei enää mahdu maan alle ja sitä jää maanpinnalle painaumiin, minne syntyy lammikoita, lampia tai järviä. Näille voi syntyä laskujokia, jolloin maan alta tulviva vesi virtaa pois myös maan päällä. Koska vettä poistuu samanaikaisesta sekä maan alla että maan päällä, laskee karstijärven vedenpinta lopulta. Karstijärven kesto vaihtelee ympäristön mukaan muutamista päivistä moneen kuukauteen.


title: Karstijärvi

text: Pysyvä karstijärvi muodostuu usein romahtaneen karstiluolan painanteeseen. Myös doliinit saattavat sisältää pysyvästi vettä. Näin on käynyt esimerkiksi Floridan niemimaalla ja Jukatanin niemimaalla, jossa risteilee kalkkikivessä pohjavedellä täyttyneitä luolastoja. Niistä aukeavat doliinit ovat usein täynnä vettä, jonka vedenpinta riippuu pohjaveden vedenkorkeudesta.


title: Karstijärvi

text: Karstijärviä esiintyy tavallista enemmän esimerkiksi Saksassa Harzin alueella, Etelä-Saksassa, Ranskassa Quercy'n alueella, Viron Tudressa, Sloveniassa, Irlannissa, Pohjois-Meksikon Cenotes ja monin paikoin Yhdysvalloissa.


title: Karstijärvi

text: Irlannissa niitä kutsutaan nimellä "turloughs", Yhdysvalloissa nimellä "sink holes" (doliinit) ja saksankielisissä maissa nimellä "karstsee".


title: Bentsidiinitoisiintuminen

text: Bentsidiinitoisiintuminen on toisiintumisiin kuuluva kemiallinen reaktio. Reaktiossa hydratsobentseeni tai sen johdannainen toisiintuu happamissa olosuhteissa bentsidiinijohdannaisiksi ja muiksi aromaattisiksi diamiineiksi. Reaktion raportoi ensimmäisen kerran saksalainen kemisti August Wilhelm von Hofmann vuonna 1863.


title: Bentsidiinitoisiintuminen

text: Bentsidiinitoisiintuminen tapahtuu useille difenyylihydratsiineille eli hydratsobentseeneille. Reaktio tapahtuu happamissa olosuhteissa ja usein käytettyjä happoja ovat suolahappo ja rikkihappo. Bentsidiinitoisiintumisen reaktiomekanismi on pitkään ollut epäselvä, eikä siitä vieläkään ole täyttä selvyyttä. Hyvin yleisesti hyväksytyn mekanismin mukaan ensimmäisessä vaiheessa happo luovuttaa protonin molemmille hydratsobentseenin typpiatomille muodostaen dikationin. Seuraavassa vaiheessa tälle kationille tapahtuu [5,5]-sigmatrooppinen toisiintuminen, jossa muodostuu bentsidiinijohdannainen. Myös muita mekanismeja on ehdotettu, joissa reaktio tapahtuisi monokationin kautta tai, että reaktiossa muodostuisi välivaiheena radikaaleja.


title: Bentsidiinitoisiintuminen

text: Bentsidiinitoisiintumisessa yleisin muodostuva tuote on p-bentsidiinijohdannainen, mutta myös useita muita yhdisteitä voi muodostua, erityisesti silloin kuin lähtöaineena olevassa hydratsobentseenijohdannaisessa on jo substituentti para-aasemassa. Näistä tyypillisimpiä ovat o-bentsidiinijohdannaiset, difenyliinijohdannaiset ja semidiinijohdannaiset. Osa sivutuotteista muodostuu sigmatrooppisella toisiintumisella osa radikaalimekanismilla.


title: Ketonahkajäkälä

text: Ketonahkajäkälä ("Peltigera neckeri") on nahkajäkälien sukuun kuuluva jäkälä. Sen yläpinta on siniharmaa, huopakarvaton, kiiltävä sekä sileä. Alapinta on reunoilta valkea. Liuskat ovat noin 0,5–1,5 senttimetriä leveitä. Kasvaa paljaalla maalla, ketojen sammalikoissa, lehtipuiden tyvillä ja ravinteikkailla paikoilla.


title: Stoken rautatieasema

text: Stoken rautatieasema oli rautatieasema Stour Valley Railwayn varrella Stoke-by-Claressa, Suffolkissa. Se oli käytössä vuosina 1865–1967.


title: Stoken rautatieasema

text: Asema avattiin 9. elokuuta 1865. Se sai kesäkuussa 1932 nimekseen Stoke (Suffolk), mutta alkuperäiseen nimeen palattiin 14. kesäkuuta 1965.


title: Stoken rautatieasema

text: Stour Valley Railwayta ehdotettiin suljettavaksi vuoden 1963 Beechingin leikkauksissa. Lopullinen sulkemispäätös tehtiin vuonna 1965, joskin sulkeminen viivästyi paikallisneuvostojen harkitessa taloudellisen tuen myöntämistä, jotta liikenne jatkuisi. Kustannukset olisivat kuitenkin olleet liian suuret, ja niinpä liikenne linjalla lakkasi 6. maaliskuuta 1967. Stoken asema suljettiin samana päivänä.


title: Stoken rautatieasema

text: Stoken asemasta on jäljellä vain asemarakennus. Vanha ratapohja on täytetty asemalaiturin tasalle.


title: Premier Guitar

text: Premier Guitar on kuukausittain ilmestyvä yhdysvaltalainen aikakauslehti. Se on Euroopan myydyin kitaramusiikkiin keskittyvä lehti. Premier Guitarin pääkonttori sijaitsee Marionissa, Iowa, Yhdysvallat.


title: Premier Guitar

text: Premier Guitar julkaisee joka kuussa uusia tabulatuureja kitaralle pääosin metalli- ja rock-kappaleista. Lehti sisältää myös yhtyeiden ja kitaristien haastatteluja sekä kitaroiden ja soitossa tarvittavien laitteiden esittelyjä. Premier Guitar ensimmäinen numero ilmestyi heinäkuussa 2007. Lehden historian aikana yli 12 kertaa haastateltavana on ollut monia tunnettuja kitaristeja, kuten Pete Townshend (The Who), Ron Wood (Rolling Stones), Joe Perry (Aerosmith), Guthrie Govan, Brent Hinds ja Bill Kelliher (Mastodon), Dave Mustaine ja Chris Broderick (Megadeth) ja Yuri Landman.


title: Kalkkinahkajäkälä

text: Kalkkinahkajäkälä ("Peltigera lepidophora") on nahkajäkälien sukuun kuuluva pienikokoinen jäkälä. Sen yläpinta on harmaa tai ruskea, huopakarvainen ja pinnalla on nappimaisia tai suomumaisia isidioita. Alapinta on ruskeasuoninen. Liuskat ovat noin 5–10 millimetriä leveitä. Jäkälä kasvaa kalkkipitoisella tai runsasravinteisella maaperällä ja kallionraoissa. Esiintyy koko Suomessa sopivilla paikoilla.


title: Mario Tullio Montano

text: Mario Tullio Montano (7. helmikuuta 1944 Montecatini Terme – 27. heinäkuuta 2017 Livorno) oli italialainen miekkailija ja olympiavoittaja.


title: Mario Tullio Montano

text: Montano voitti säilän joukkuekilpailussa olympiakultaa Münchenissä 1972 ja olympiahopeaa Montréalissa 1976.


title: Mario Tullio Montano

text: Olympiamitaliensa lisäksi Montano saavutti säilän joukkuekilpailussa MM-pronssimitalit Wienissä 1973, Göteborgissa 1974 ja Grenoblessa 1975. Hän kuoli 73-vuotiaana Livornossa 27. heinäkuuta 2017.


title: Linköpingin vankilan ovella vuonna 1600

text: Linköpingin vankilan ovella vuonna 1600 on Helene Schjerfbeckin vuonna 1882 maalaama historiamaalaus. Se esittää ruotsalaisen valtaneuvos Gustaf Banérin vaimoa Christina Banéria, joka on juuri saanut tiedon miehensä teloituksesta Linköpingissä. Teos keskittyy kuvaamaan lesken ja tämän alaikäisen pojan järkyttyneitä tunteita.


title: Linköpingin vankilan ovella vuonna 1600

text: Schjerfbeck maalasi teoksen opiskellessaan Pariisin Académie Colarossissa. Kaarle-herttuan mestauttaman valtaneuvos Banérin tarina oli tuttu ruotsalaisille ja suomalaisillekin Anders Fryxellin suositusta kirjasta "Kertomuksia Ruotsin historiasta". Schjerfbeck oli jo ennen Pariisiin lähtöään maalannut vuonna 1880 Suomessa samasta aiheesta vaatimattomamman öljymaalauksen "Christina Banér rukoilee armoa puolisolleen". "Linköpingin vankilan ovella vuonna 1600" sai vuonna 1882 Suomessa toisen palkinnon valtion henkilömaalauskilpailussa ja lisäsi siten nuoren Schjerfbeckin mainetta. Eräät aikalaiskriitikot arvostelivat teosta liian synkästä ja Suomeen liittymättömästä aiheesta sekä siitä, että Christina Banér näytti siinä liian nuorelta 14 lasta synnyttäneeksi äidiksi.


title: Linköpingin vankilan ovella vuonna 1600

text: Kansallis-Osake-Pankki osti maalauksen vuonna 1961 ja sijoitti sen myöhemmin pääkonttorinsa edustustiloiksi muutetun Helsingin hotelli Kämpin porraskäytävään. Maalaus kuuluu nykyisin Taidesäätiö Meritan kokoelmiin. Maalauksen alkuperäinen nimi ja aihe olivat pitkään unohduksissa ja sen luultiin esittävän Kaarina Maununtytärtä, mutta taidehistorioitsija Juha Ilvas sai vuonna 1989 selville oikean nimen.


title: Henry Nielsen

text: Henry Georg Nielsen (27. marraskuuta 1892 – 12. tammikuuta 1961) oli tanskalaissyntyinen suomalainen laivanvarustaja.


title: Henry Nielsen

text: Nielsen muutti Tanskasta Helsinkiin 1919. Hän perusti vuonna 1923 yhdessä ruotsalaisen Gustaf Thordénin kanssa "Ab Nielsen & Thordén Oy" nimisen laivameklari- ja rahtausliikkeen. Liike hankki ensimmäisen oman aluksensa S/S Savonian jo samana vuonna. Nielsenin ja Thordénin yhteistyö päättyi kuitenkin jo 1926 jolloin Thordénin omistukseen siirtyivät yhtiön laivat ja Nielsen jatkoi meklari- ja rahtaustoimintaa entisellä nimellä "Nielsen & Thordén" vuoteen 1944 saakka jolloin perustettiin "Ab Henry Nielsen Oy".


title: Henry Nielsen

text: Nielsen osti vuonna 1925 edellisenä vuonna perustetun Rederiaktiebolaget Lilyn jolla oli yksi S/S Lily niminen laiva. Yhtiön nimeksi muutettiin 1927 Ab Helsingfors Steamship Co. Ltd ja tälle yhtiölle hankitriin muun muassa S/S Delaware, S/S Kemi ja S/S Kotka nimiset rahtihöyrylaivat sekä vuonna 1954 rahtimoottorilaiva M/S White Rose.


title: Henry Nielsen

text: Henry Nielsen oli mukana useissa muissakin varustamoissa:


title: Henry Nielsen

text: Henry Nielsenin kuoltua varustamoa johti vuoteen 1963 Holger Nordberg (k. 1963) ja hänen jälkeensä Berndt Aminoff (1929–1982) ja Jan Nordberg. Nielsenin varustamo toimi useiden eri suomalaisten yhtiöiden (muun muassa Outokumpu, Suomen Petrooli, Gustav Paulig, Kansallisrahoitus, Valmet) omistamien laivojen hoitovarustamona. Vuonna 1977 varustamo oli Suomen suurin ja vuonna 1980 sillä oli 11 alusta, yhteiskantavuudeltaan 365 000 dwt. Nielsenin yhtiö harjoitti myös lentorahtitoimintaa ja Oy Ilmailukeskus Ab nimisen tytäryhtiön kautta lentokoneiden maahantuontia.


title: Henry Nielsen

text: 1990-luvun alussa Nielsenin varustamolla oli enää viisi laivaa. Viimeinen varustamon laiva M/T Tebo Olympia siirtyi syksyllä 1995 John Nurmisen tytäryhtiön Finnish Maritime Agencies OY FIMAGin hoitoon. Nielsenin huolintatoiminnot osti keväällä 1996 amerikkalainen Fritz Companies Inc joka siirtyi puolestaan United Parcel Service (UPS):in omistukseen vuonna 2001.


title: Sfyria

text: Sfyria on Kreikkaan kuuluvalla Euboian eli Evian saarella Antian kylässä käytetty vihellyskieli. Sfyrialla on nykyisin 6 osaajaa ja se on vaarassa hävitä kokonaan.


title: Sfyria

text: Sfyrian alkuperästä ei ole varmuutta. Nimi sfyria on johdettu kreikan kielen vihellystä merkitsevästä sanasta "sfyrizo". Eri tarinoiden mukaan se saapui Euboiaan 2 500 vuotta sitten sinne paenneiden persialaisten sotilaiden mukana, tai että se kehittyi Bysantin valtakunnan aikana tapana varoittaa paikallisia kilpailevien kylien tai merirosvojen hyökkäysten aikana. Joidenkin uskomusten mukaan antialaisia viheltäjiä palveli myös antiikin Ateenassa varoittamassa mahdollisista hyökkäyksistä. Laajempaan tietoisuuteen sfyria levisi kuitenkin vasa vuonna 1969, kun lentokone törmäsi vuoriin lähellä Antiaa ja etsijöiden kuullessa paikallisten paimenien vihellyksiä. Kielen käyttö on vähentynyt paikallisten muuttaessa muualle Kreikkaan. Antian kylässä on nykyisin vain 37 asukasta ja Sfyrialla noin 6 osaajaa, joista osa asuu muualla kuin Antiassa.


title: Sfyria

text: Sfyria on puhutun kreikan kielen vihelletty muoto. Kreikan eri kirjaimet ja tavut kääntyvät sfyriaksi tietyillä soinnuilla ja taajuudella. Vihellykset mahdollistavat viestimisen puhetta pitempien matkojen päästä. Laaksoissa vihellykset voivat kantautua 4 kilometrin päähän, eli noin 10 kertaa puheääntä pidemmälle.


title: M/S White Rose

text: M/S White Rose oli suomalainen vuonna 1954 valmistunut rahtimoottorilaiva jonka omisti Henry Nielsenin varustamo Helsingfors Steamship Co. Ltd. Sitä kutsuttiin epävirallisesti "Suomen kauppalaivaston legendaksi" koska kertoman mukaan ei ollut maailmassa satamaa, missä White Rose ei olisi käynyt.


title: M/S White Rose

text: White Rose valmistui toukokuussa 1954 De Merweden telakalta Hardinxveldissä Hollannissa ja se oli alun perin tarkoitettu Suomen ja Kauko-Idän väliseen liikenteeseen. Laiva oli suomalaisomistuksessa vuoteen 1973 saakka jolloin se myytiin Hongkongissa kyproslaiselle Famagustassa toimineelle Tenaro Maritime Co. Ltd ja se sai uudeksi nimekseen "Dina". Vuonna 1978 laivan omistajaksi tuli kreikkalainen varustamo Dina Ned Shipping Co. Ltd ja laivan nimeksi muuttui "Dina Ned". Laiva vaihtoi vuonna 1980 nimeä kahteen kertaan, ensin se oli "Mercury 1" ja sitten "Zea Port". Vuonna 1981 viimeiseksi omistajaksi tuli kreikkalainen Piraeuksessa toiminut varustamo Stamata Hill Shipping Co. S.A. ja laivan nimeksi tuli "Stamata". Laiva ajoi karille Intian länsirannikolla Kandlan edustalla heinäkuussa 1981. Kone- ja runkovaurioita kärsinyt laiva oli syksyllä 1981 ankkuroituna Karachin redillä Pakistanissa. Laiva romutettiin toukokuusa 1982 Gadani Beachilla Pakistanissa.


title: M/S White Rose

text: White Rosen pituus oli 139,30 metriä, leveys 17,82 metriä ja syväys 7,61 metriä. Sen bruttovetoisuus oli 5 251 tonnia, nettovetoisuus 2 903 tonnia ja kuollut paino 9 041 tonnia ja moottoriteho 4 900 hevosvoimaa.


title: Yhdistynyt joukkue olympialaisissa

text: Neuvostoliiton hajottua sen seuraajavaltiot osallistuivat olympialaisiin yhdistyneellä olympiajoukkueella. Yhdistyneen joukkueen muodostivat Neuvostoliiton seuraajavaltioista Armenia, Azerbaidžan, Georgia, Kazakstan, Kirgisia, Moldova, Tadžikistan, Turkmenistan, Ukraina, Uzbekistan, Valko-Venäjä ja Venäjä. Entisistä Neuvostoliiton maista Viro, Latvia ja Liettua osallistuivat olympialaisiin omilla joukkueillaan. Yhdistynyt joukkue osallistui olympialaisiin kahdesti, vuoden 1992 kesä- ja talviolympialaisiin.


title: Anturanahkajäkälä

text: Anturanahkajäkälä ("Peltigera malacea") on nahkajäkälien sukuun kuuluva jäkälä. Sen yläpinta on harmaanvihreä tai ruskeanharmaa ja himmeä. Kosteana se on vihreänharmaa tai siniharmaa. Alapinta on jokseenkin suoneton, reunoilta vaalea ja keskeltä musta. Liuskat ovat noin 1–2 senttimetriä leveitä. Kasvustot voivat olla jopa 20 senttimetriä halkaisijaltaan. Kasvaa koko Suomessa kalliosammalikoissa, kangasmetsien sammalikoissa ja paljaalla maalla.


title: Anturanahkajäkälä

text: Anturanahkajäkälä on luokiteltu Suomessa silmälläpidettäväksi lajiksi.


title: Geroi asfalta

text: Geroi alfalta () on venäläisen heavy metal -yhtye Arijan 3. albumi, joka julkaistiin vuonna 1987.


title: Igra s ognjom

text: Igra s ognjom () on venäläisen heavy metal -yhtye Arijan 4. albumi, joka julkaistiin vuonna 1989.


title: Lieke Martens

text: Lieke Martens (s. 16. joulukuuta 1992) on alankomaalainen jalkapalloilija, pelipaikaltaan hyökkääjä. Hän on pelannut Alankomaiden naisten maajoukkueessa 93 maaottelua ja tehnyt niissä 39 maalia 12. syyskuuta 2018 mennessä. Ensimmäisen maaottelunsa hän pelasi Kiinaa vastaan 22. elokuuta 2011. Hän voitti Euroopan-mestaruuden 2017. Hän teki EM-lopputurnauksessa kolme maalia, joista yhden Tanskaa vastaan pelatussa, lukemiin 4–2 päättyneessä loppuottelussa.


title: Lieke Martens

text: Seuratasolla Martens edustaa kaudella 2017–2018 espanjalaista FC Barcelonaa. Vuosina 2012–2014 hän pelasi Saksan Duisburgissa ja sen jälkeen Ruotsissa, ensin Göteborgissa 2014–2015 ja sitten Rosengårdissa 2015–2017.


title: Sherida Spitse

text: Sherida Spitse (s. 29. toukokuuta 1990) on alankomaalainen jalkapalloilija, pelipaikaltaan keskikenttäpelaaja. Hän on pelannut Alankomaiden naisten maajoukkueessa 148 maaottelua ja tehnyt niissä 27 maalia huhtikuun 2018 loppuun mennessä. Ensimmäisen maaottelunsa hän pelasi Englantia vastaan 31. elokuuta 2006. Hän voitti Euroopan-mestaruuden 2017. Hän teki EM-lopputurnauksessa kolme maalia, joista yhden Tanskaa vastaan pelatussa, lukemiin 4–2 päättyneessä loppuottelussa.


title: Sherida Spitse

text: Seuratasolla Spitse edustaa kaudella 2017–2018 kotimaansa FC Twentea, johon hän palasi pelattuaan vuodet 2014–2017 Norjan Lillestrømissä.


title: Vivianne Miedema

text: Vivianne Miedema (s. 15. heinäkuuta 1996) on alankomaalainen jalkapalloilija, pelipaikaltaan hyökkääjä. Hän on pelannut Alankomaiden naisten maajoukkueessa 63 maaottelua ja tehnyt niissä 50 maalia huhtikuun 2018 loppuun mennessä. Ensimmäisen maaottelunsa hän pelasi Albaniaa vastaan 26. syyskuuta 2013. Hän voitti Euroopan-mestaruuden 2017. Hän teki EM-lopputurnauksessa neljä maalia, joista kaksi Tanskaa vastaan pelatussa, lukemiin 4–2 päättyneessä loppuottelussa.


title: Vivianne Miedema

text: Seuratasolla Miedema edustaa kaudella 2017–2018 englantilaista Arsenalia. Kausina 2014–2017 hän pelasi Saksassa Bayern Münchenin joukkueessa ja sitä ennen kotimaassaan Heerenveenissä.


title: Shanice van de Sanden

text: Shanice van de Sanden (s. 2. lokakuuta 1992) on alankomaalainen jalkapalloilija, pelipaikaltaan hyökkääjä. Hän on pelannut Alankomaiden naisten maajoukkueessa 53 maaottelua ja tehnyt niissä 12 maalia huhtikuun 2018 loppuun mennessä. Ensimmäisen maaottelunsa hän pelasi Ranskaa vastaan 14. joulukuuta 2008. Hän voitti Euroopan-mestaruuden 2017. Hän teki EM-lopputurnauksessa yhden maalin.


title: Shanice van de Sanden

text: Seuratasolla van de Sanden on edustanut vuodesta 2016 englantilaista Liverpoolia. Vuosina 2011–2016 hän pelasi kotimaassaan FC Twenten joukkueessa.


title: Paranormal (albumi)

text: Paranormal on Alice Cooperin järjestyksessään 27. studioalbumi. Se julkaistiin 28. heinäkuuta 2017 levymerkillä earMUSIC. Mukana on myös live -esityksiä sisältävä bonus CD. Levyllä kahdessa kappaleessa soittavat yhtyeen elossaolevat alkuperäisjäsenet. Levyllä vierailevat mm. Roger Glover (Deep Purple) ja Billy Gibbons (ZZ-top).


title: Modeste M’Bami

text: Modeste M’Bami (s. 9. lokakuuta 1982 Yaoundé, Kamerun) on kamerunilainen jalkapalloilija. Pelipaikaltaan hän on puolustava keskikenttäpelaaja.


title: Modeste M’Bami

text: Vuosina 2000–2009 M’Bami pelasi 229 ottelua Ranskan Ligue 1:ssä edustaen Sedania, Paris Saint-Germainia ja Marseillea. PSG:ssä hän voitti Ranskan cupin 2003–2004 ja 2005–2006. Vuosina 2010–2011 M’Bami pelasi Almeríassa 58 Espanjan Primera Divisiónin ottelua. Hän pelasi pääsarjatasolla lisäksi Kiinassa, Saudi-Arabiassa ja Kolumbiassa.


title: Modeste M’Bami

text: Kamerunin maajoukkueessa M’Bami pelasi 36 ottelua vuosina 2000–2009. Hän oli mukana AM-kilpailuissa kahdesti – Tunisiassa 2004 ja Ghanassa 2008, jossa Kamerun tuli toiseksi. Lisäksi hän oli voittamassa olympiakultaa Sydneyssä 2000.


title: Abu Dhabin Grand Prix 2017

text: Abu Dhabin Grand Prix 2017 (virallisesti 2017 Formula 1 Etihad Airways Abu Dhabi Grand Prix) oli Formula 1 -kauden 20. ja samalla viimeinen osakilpailu, joka ajettiin 26. marraskuuta Yas Marinan moottoriradalla Abu Dhabissa.


title: Abu Dhabin Grand Prix 2017

text: Kilpailuun paalupaikalta lähti Mercedes -kuljettaja Valtteri Bottas. Paalupaikka oli Bottaksen uran neljäs. Bottas ajoi myös kilpailun voittoon ja samalla kilpailun nopeimman kierroksen. Bottaksen tallikaveri Lewis Hamilton sijoittui toiseksi ennen Ferrarin Sebastian Vettelia.


title: S/S Tranvik

text: S/S Tranvik oli vuonna 1943 valmistunut Liberty-alus, joka oli suomalaisomistuksessa 1947–1954. Muita suomalaisomistuksessa olleita Liberty-aluksia olivat S/S Frostvik/Arneta/Susan Paulin (1947–1965) ja S/S Margrethe Paulin (1963–1968).


title: S/S Tranvik

text: Laiva valmistui 8. elokuuta 1943 Kaiser Shipyards, Permanente Metals Corporationin telakalta Richmondissä Kaliforniassa ja sai nimekseen "Joseph K. Toole" Montanan osavaltion ensimmäisen kuvernöörin Joseph K. Toolen (1851–1929) mukaan. Laiva oli sitten käytössä Tyynenmeren sotatoimialueella.


title: S/S Tranvik

text: Vuonna 1947 laivan osti suomalainen Ab Benima Oy -varustamo, jonka osakkaina olivat Henry Nielsenin Helsingfors Steamship Co Ltd, Ab Wilh.Bensow Oy ja Curt Mattson. Vuonna 1949 laiva siirtyi Rederibolaget Tranvik -varustamolle, jonka omistivat Helsingfors Steamship ja Curt Mattson.


title: S/S Tranvik

text: Erkki Savolaisen kirja "Villi linja" kertoi hänen ja Tapio Tapiovaaran vuonna 1953 tekemästä matkasta "S/S Tranvikilla" Kauko-Itään. Laiva vei romulastin Puolasta Kiinaan, kiersi eri Kauko-Idän satamissa ja palasi sitten Englantiin.


title: S/S Tranvik

text: Laiva myytiin vuonna 1954 Italiaan genovalaiselle Soc. per Azioni Emanuele V. Parodi -varustamolle. Sen nimeksi muuttui 1954 "Marina Gabriella Parodi" ja 1955 "Marina G.Parodi". Laiva romutettiin syyskuussa 1965 La Speziassa Italiassa.


title: S/S Tranvik

text: Laivan pituus oli 133,63 metriä, leveys 17,39 metriä ja syväys 8,45 metriä. Sen kuollut paino oli 10 500 tonnia ja höyrykoneen teho 2 500 hevosvoimaa.


title: Sven Olov Lindholm

text: Sven Olov Lindholm (8. helmikuuta 1903 Jönköping – 26. huhtikuuta 1998 Rönninge) oli ruotsalainen kansallissosialisti, joka oli maan merkittävimpiä natsijohtajia 1920–1950-luvuilla.


title: Sven Olov Lindholm

text: Jönköpingissä syntynyt Lindholm jäi varusmiespalveluksensa jälkeen Ruotsin armeijaan, josta erosi vuonna 1933 kersantin arvoisena. Vuonna 1927 hän liittyi vastaperustettuun Sveriges Fascistiska Kamporganisation -nimiseen fasistiseen, antikommunistiseen ja antisemitistiseen järjestöön, joka vuonna 1930 yhdistyi Svenska nationalsocialistiska partiet -puolueeseen. Lindholm työskenteli puolueen julkaiseman "Vår kamp" -lehden päätoimittajana ja sai vuoden 1932 parlamenttivaaleissa Göteborgissa lähes 6 000 ääntä.


title: Sven Olov Lindholm

text: Vuotta myöhemmin Lindholm perusti sisäisten linjaerimielisyyksien vuoksi oman Nationalsocialistiska Arbetarepartiet -puolueen. Vuonna 1938 se yritti tehdä eroa natsi-Saksan kansallisosialisteihin ja vaihtoi nimekseen "Svensk socialistisk samling", luopuen samalla myös hakaristin käytöstä. Lindholm kuitenkin kannatti itse Hitleriä loppuun saakka ja muun muassa kirjoitti tälle ihailevan muistorunon. Lindholmin puolue menetti kannatuksensa toisen maailmansodan myötä ja lopulta se lakkautettiin vuonna 1950.


title: Sven Olov Lindholm

text: Myöhemmin 1960-luvun aikana Lindholm yritti tehdä entistä suurempaa pesäeroa Saksan kansallissosialisteihin, väittäen, että hänen puolueellaan oli koko ajan oma ideologinen perustansa. Vietnamin sodan aikana Lindholm ryhtyi Etelä-Vietnamin kansallisen vapautusrintaman FNL:n tukijaksi ja osallistui Ruotsissa järjestettyihin Yhdysvaltain vastaisiin mielenosoituksiin. Hänen kerrotaan tuolloin myös sympatisoineen kommunisteja.


title: Sven Olov Lindholm

text: Vuonna 1950 Lindholm avioitui saksalaisen Vera Schimanskin (myöh. Oredsson) kanssa. Hänen isänsä oli natsien SA-joukkojen jäsen ja Vera Schimanski itse kuului Bund Deutscher Mädel -tyttöjärjestöön. Pariskunta kuitenkin erosi jo 1960-luvun alussa ja vuonna 1962 Schimanski avioitui ruotalaisen uusnatsijohtaja Göran Assar Oredssonin kanssa. Vuonna 2017 Vera Oredsson oli uusnatsijärjestö Pohjoismaisen vastarintaliikkeen kunniavieraana Almedalenin politiikkaviikolla.


title: Sven Olov Lindholm

text: Heinäkuussa 2017 syntyi Suomessa kohu, kun perussuomalaisten puheenjohtaja Jussi Halla-aho siteerasi Lindholmin vuonna 1943 julkaisemassa teoksessa "Svensk frihetskamp" ilmestynyttä runoa "Framför oss ligger Sverige". Halla-ahon mukaan hän ei tiennyt sen natsikytköksistä, vaan oli tutustunut runoon musiikin kautta.


title: N.L.O.

text: N. L. O () on venäläisen säveltäjän David Tuhmanovin albumi, joka julkaistiin vuonna 1982.


title: PerusÄijät

text: PerusÄijät ry on Perussuomalaisten valtakunnallinen miesjärjestö. Järjestö on perustettu 18. elokuuta 2012 Kotkassa.


title: PerusÄijät

text: Perusäijät on jäsenenä Miesjärjestöjen Keskusliitossa.


title: Soppeenmäen radiomasto

text: Soppeenmäen radio- ja televisiomasto on Ylöjärven Soppeenmäelle vuonna 1960 valmistunut linkkitorni. Betoniosan korkeus oli 67,5 metriä ja sen kannattaman metallisen masto-osan alkuperäinen korkeus 150 metriä. Maston korkeus oli 388 metriä merenpinnasta. Soppeenmäen masto oli 1960- ja 1970-luvulla Yleisradion päälähetinasemana Pirkanmaalla. 1980-luvun alussa sen korvasi Teiskoon rakennettu uusi Teiskon radio- ja televisioasema. Tässä yhteydessä Soppeenmäen mastoa lyhennettiin lähes 100 metrillä jolloin rakennelman yhteiskorkeudeksi jäi 124 metriä maanpinnasta ja 288 metriä merenpinnasta. Analogiset televisiolähetykset jatkuivat Soppeenmäen asemalta vuoteen 2007 saakka ja radiolähetykset jatkuvat edelleen. Masto on nykyisin Digitan omistuksessa.


title: Clemenceau-juttu

text: Clemenceau-juttu (, alaotsikoltaan "Syytetyn muistiinpanoja") on vuonna 1917 valmistunut italialainen mykkäelokuva. Alexandre Dumas nuoremman romaaniin perustuvan draaman on ohjannut Alfredo De Antoni. Sen pääosia esittävät elokuvadiiva Francesca Bertini ja Gustavo Serena.


title: Clemenceau-juttu

text: Vaimonsa murhasta syytetty Pierre Clémenceau kirjoittaa vankilassa muistelmiaan. Hän kertoo rakastumisestaan kreivitär Iza Dubronowskaan, joka tätinsä vaikutuksesta unelmoi ylellisestä elämästä ja rikkauksista. Täti vie Izan Puolaan, jossa tämä rakastuu nuoreen ruhtinas Sergeihin. Ruhtinas karkoitetaan Kaukasiaan ja Iza joutuu tätinsä kanssa maaseudun köyhyyteen. Sillä välin Pierrestä on tullut kuuluisa kuvanveistäjä ja hän kutsuu Izan Pariisiin, jossa he menevät naimisiin. Pian sinne saapuu myös Sergei, ja Izasta tulee hänen rakastajatterensa. Vietettyään viimeisen yön vaimonsa kanssa Pierre surmaa hänet.


title: Clemenceau-juttu

text: Roomalaisen Caesar Film tuottama "Clemenceau-juttu" jakautui alun perin kahteen erilliseen jaksoon, ”Iza lapsena” ja ”Iza naisena”. Sensuuri poisti elokuvan lopusta kohdan, jossa Pierre iskee vaimoaan tikarilla. Vittorio De Sica nähdään ensimmäisessä elokuvaroolissaan nuorena kuvanveistäjänä.


title: Clemenceau-juttu

text: Francesca Bertini oli "Clemenceau-jutun" aikaan uransa huipulla. Elokuvan ensi-ilta keräsi niin paljon halukkaita katsojia, että paikalla tarvittiin poliisin osanottoa. Aikalaiskriitikot kiittivät elokuvan näyttämöllepanoa ja kuvausta, mutta kiinnittivät huomiota Bertinin maneereihin. Nykykatsojalle "Clemenceau-juttu" näyttäytyy pitkänä, raskaana ja vaikeasti tulkittavana. Suomessa sitä esitettiin keväällä 1919.


title: Clemenceau-juttu

text: Valencian ja Zaragozan elokuva-arkistoissa säilynyt "Clemenceau-juttu" on restauroitu Bolognan elokuva-arkistossa vuonna 1993. Alkuperäisestä 2433 metrin pituudesta on jäljellä 2150 metriä. Elokuva on nähtävissä Bolognan arkiston sivustolla.


title: Slavatronika

text: Slavatronika on bulgarialaisen pop-folk -laulaja Desi Slavan studioalbumi. Se julkaistiin vuonna 2011.


title: S/S Frostvik

text: S/S Frostvik oli vuonna 1943 valmistunut Liberty-alus jonka oli suomalaisomistuksessa 1947–1965. Muita suomalaisomistuksessa olleita Liberty-aluksia olivat S/S Tranvik (1947–1954) ja S/S Margrethe Paulin (1963–1968).


title: S/S Frostvik

text: Laiva valmistui 6. syyskuuta 1943 Kaiser Shipyards, Permanente Metals Corporationin telakalta Richmondissä Kaliforniassa ja sai nimekseen "Emile Berliner" mikrofonin ja gramofonin keksijän, amerikansaksalaisen Emile Berlinerin mukaan. Laiva oli sitten United Fruit Companyn käytössä.


title: S/S Frostvik

text: Vuonna 1947 laivan osti suomalainen Ab Benima Oy varustamo jonka osakkaina olivat Henry Nielsenin Helsingfors Steamship Co Ltd, Ab Wilh.Bensow Oy ja Curt Mattson. Vuonna 1949 laiva siirtyi Rederibolaget Re-Be varustamolle jonka omistivat Hans von Rettig ja Wilhelm Bensow. Laivan nimeksi tuli "Arneta" ja sen kotisatama oli ensin Turku vuoteen 1953 saakka ja sen jälkeen Hanko vuoteen 1957 saakka. Vuodesra 1957 alkaen laivan omisti Ab Wilh.Bensow Oy yksin ja sen kotisatama oli Helsinki.


title: S/S Frostvik

text: Vuonna 1963 laiva myytiin turkulaiselle Kommanditbolaget Ab Paulin Chartering & Co Oy:lle ja sen nimeksi tuli "Susan Paulin". Laiva siirrettiin vuonna 1965 Liberian lipun alle ja nimeksi muuttui "Kyra". Laiva romutettiin toukokuussa 1969 Bilbaossa Espanjassa.


title: S/S Frostvik

text: Laivan pituus oli 133,63 metriä, leveys 17,39 metriä ja syväys 8,45 metriä. Sen kuollut paino oli 10 865 tonnia ja höyrykoneen teho 2 500 hevosvoimaa.


title: Saamelaiskirjasto

text: Saamelaiskirjasto toimii Inarin alueella ja on yksi Inarin kunnankirjaston toimipisteistä. Saamelaiskirjasto sijaitsee saamelaiskulttuurikeskus Sajoksessa. Kirjastotilat ovat valmistuneet 2012. Rakennuksen suunnitteli Halo-Arkkitehdit Oy.


title: Maidstone (täsmennyssivu)

text: Maidstone voi tarkoittaa ainakin seuraavia:


title: Cabonline

text: Cabonline Group AB on ruotsalainen taksiyhtiö, joka omistaa Inva-Taksin, Kovasen ja Mankkaan Taksin. Cabonlinellä on Suomessa kaksi tytäryhtiötä Cabonline Finland Oy ja Cabonline Finland Black Oy. Cabonline osti Kovasen ja Mankkaan Taksin kesäkuussa 2017 sekä Inva-Taksin elokuussa 2017.


title: More na mladostta

text: More na mladostta () on bulgarialaisen pop-laulaja Lili Ivanovan studioalbumi. Se julkaistiin vuonna 1968.


title: Kemijärven kaupunginkirjasto

text: Kemijärven kaupunginkirjasto toimii Kemijärven alueella. Kirjaston lisäksi Kemijärvellä toimii myös kirjastoauto.


title: Kemijärven kaupunginkirjasto

text: Vuonna 1929 kirjasto toimi Kemijärven kunnallistalon yläkerrassa. Vuonna 1951 Kemijärvellä toimi kantakirjasto (eli pääkirjasto) ja kahdeksan piirikirjastoa (eli sivukirjastoa) Halosenrantaan, Isokylään, Juujärvelle, Luusualle, Oinaalle, Räisälään, Tapionniemeen ja Vuostimolle.


title: Kemijärven kaupunginkirjasto

text: Vuonna 1956 perustettiin uusia piirikirjastoja Joutsijärvelle, Kostamoon, Tohmoon ja Tonkopurolle.


title: Kemijärven kaupunginkirjasto

text: Vuonna 1957 Kemijärven pitäjä jaettiin Kemijärven kauppalaan ja Kemijärven maalaiskuntaan. Kauppala sai kantakirjaston (eli pääkirjaston) kokoelman ja sivukirjastojen kokoelmat jäivät maalaiskunnalle. Sivukirjastoista Halosenranta ja Tohmo kuuluivat kauppalan alueelle. Isokylän kirjastosta tuli maalaiskunnan pääkirjasto.


title: Kemijärven kaupunginkirjasto

text: Vuonna 1974 Kemijärvi hankki kirjastoauton ja lakkautti neljä sivukirjastoa. Loput neljä sivukirjastoa muutettiin lainausasemiksi.


title: Kemijärven kaupunginkirjasto

text: Vuonna 1987 aloitti pääkirjasto toimintansa kulttuurikeskuksen yhteydessä. Kirjasto otti myös käyttöön ATK-pohjaisen lainauksenvalvontajärjestelmän ensimmäisenä kirjastona Lapin läänissä.


title: Kemijärven kaupunginkirjasto

text: Vuonna 1989 kirjastoauto uusittiin ja uusi auto nimettiin Kulkuriksi.


title: Kemijärven kaupunginkirjasto

text: Vuonna 1997 Kemijärven kirjasto liittyi Lapin kirjastojen Aurora-kimppaan (nykyinen Lapin kirjasto -ryhmään), jolloin vaihtui.


title: Kemijärven kaupunginkirjasto

text: Vuosina 2000–2002 Kulkuri-projektin aikana kirjastoauto Kulkuri muunnettiin monipalveluautoksi.


title: Kemijärven kaupunginkirjasto

text: Vuonna 2003 Kemijärvi lakkautti Luusuan, Isokylän ja Tohmon kirjastot.


title: Kemijärven kaupunginkirjasto

text: Helmikuussa 2015 Kemijärven kirjasto otti käyttöön uuden kirjastoauton, joka nimettiin Kyläluudaksi.


title: Pegasus Fantasy

text: Pegasus Fantasy () on japanilaisen rockyhtye Make-Upin menestyksekkäin kappale. Sen on säveltänyt Hiroaki Matsuzawa ja se julkaistiin singlenä 21. lokakuuta 1986.


title: Pegasus Fantasy

text: ”Pegasus Fantasy” tunnetaan parhaiten siitä, että sitä käytettiin "Saint Seiya"-animesarjan 73 ensimmäisen jakson alkutunnuksena. Myöhemmin kappaleen korvasi ”Soldier Dreams”, jonka teki Hironobu Kageyama.


title: Hwasong-14

text: Hwasong-14 (HS-14, KN-20) on Pohjois-Korean armeijan strateginen mannertenvälinen ohjus.


title: Hwasong-14

text: Ohjuksen kantomatka on arviolta 6700-10400 km. Pohjois-Korean armeija kokeili tätä ohjusta ensi kertaa menestyksellä 4. heinäkuuta 2017. Ohjus kyetään laukaisemaan liikuteltavalta alustalta. Se käyttää nestemäistä polttoainetta.


title: Hwasong-14

text: Pohjois-Korea väittää ohjuksensa kantavan koko Yhdysvaltain alueelle. Se kantaa varmasti ainakin Alaskaan, todennäköisesti Chicagoon asti. Ottaen huomioon maan pyörimisen ohjus saattaa kantaa jopa New Yorkiin asti. Kafiforniaan pystytään Hwasong 14:llä ampumaan vain kevyt, noin 500 kg painava taistelukärki.


title: Hwasong-14

text: Laukaisukokeissa ohjus laukaistaan jyrkässä kulmassa korkealle. Tositilanteessa ohjus laukaistaan noin 45 asteen kulmassa ja se kantaa kauas.


title: Ala-Kivijärvi

text: Ala-Kivijärvi on iso järvi Luumäen kunnan alueella.


title: Ala-Kivijärvi

text: Ala-Kivijärven pinta-ala on 8,9 km², maksimisyvyys 16,8 metriä, keskisyvyys 5,5 metriä ja tilavuus 45,9 milj. m³. Vedenkorkeuden keskiarvo on ollut 74,993, alin havaittu vedenkorkeus on ollut 74,46 sekä ylin havaittu vedenkorkeus on ollut 76,02.


title: Ala-Kivijärvi

text: Ala-Kivijärvi on pääosin karua ja kirkasta vesialuetta. Ala-Kivijärven vedenlaatu on arvioitu hyväksi, mutta järven alueella on havaintoja rehevöitymisestä sekä ajoittaisista sinileväkukinnoista.


title: Ala-Kivijärvi

text: Ylä-Kivijärven (Kivijärven) vedet purkautuvat Huopaisenvirran kautta Ala-Kivijärveen. Kivijärvien pinnankorkeuden ero on noin 0,3 metriä. Ala-Kivijärven kautta vesi jatkaa virtausta samassa tasossa olevan Tuohtiaisen kautta sekä muiden järvien kautta Kymijokeen. Ala-Kivijärvi onkin osa Valkealan reittiä, joka tunnetaan myös nimellä Väliväylä tai Kivijärven reitti.


title: Ala-Kivijärvi

text: Kivijärven (Ylä- ja Ala-Kivijärven) suojelua varten on perustettu Pro Kivijärvi ry [4] 1996. Yhdistyksen tavoitteena on Kivijärven veden ja ympäristön säilyttäminen mahdollisimman puhtaana. Lisäksi yhdistys pyrkii edistämään Kivijärven-Valkealan reittiin kuuluvien vesistöjen käyttöä alueen vakinaisten asukkaiden ja kesäasukkaiden virkistymiseen. Yhdistyksen tarkoituksena on myös vaalia alueen historiallisia ja kulttuuriperinteitä.


title: Ala-Kivijärvi

text: Ala-Kivijärven järvilinnusto on monipuolinen, pesivinä lajeina muun muassa heinäsorsa, kaakkuri, kuikka, laulujoutsen, härkälintu, sääksi, selkälokki ja kalatiira.


title: Ala-Kivijärvi

text: Ala-Kivijärvessä elää monipuolisesti kalalajeja, ainakin 20 eri kalalajia. Kalalajeina tavataan muun muassa ahventa, haukea, järvilohta, kiiskeä, kuhaa, muikkua sekä särkeä. Näistä vesialueen tärkein talouskalalaji on muikku. Muita tärkeitä virkistyskalalajeja ovat ahven, hauki, järvilohi ja kuha.


title: Ala-Kivijärvi

text: Ala-Kivijärvi on osa Valkealan reittiä, reitin pituus on yhteensä 113 kilometriä ja putouskorkeutta noin 19 metriä Kivijärvestä Kymijokeen. Reitin valuma-alue on pinta-alaltaan 1 250 km² ja järvien vesipinta-ala yli 130 km². Kivijärven reitin[5] valuma-alueen koko on 84,6 km².


title: Ala-Kivijärvi

text: Uitossa väylää käytettiin ennen hyväksi yhdistämään Saimaan alue Kymijokeen. Väliväylän käyttö uittoon alkoi 1800-luvun loppupuolella. 1950-luvun puolivälillä uiton määrät olivat suurimmillaan, jopa 27 000 tukkia päivässä. Kivijärven lasku lopetti uiton vuonna 1963.


title: Ala-Kivijärvi

text: Nykyisin se on suosittu melontareitti, jossa Lappeenrannasta lähtevä vanhaa uittoreittiä seuraava melontareitti yhdistää Saimaan ja Kymijoen vesistöt Rutolassa. Tuolla on 700 metrin maakangas järvien välissä, joka täytyy ylitää kantamalla. Lisäksi Kannuskoskella väylässä on mylly sekä sähkövoimalaitos, jotka täytyy ohittaa kantamalla. Reitin kosket sijaitsevat Kannuskoskesta länteen, Kymenlaakson maakunnan puolella.


title: Ala-Kivijärvi

text: Ala-Kivijärvi Järviwiki Järviwiki. Viitattu 1.8.2017


title: Gifted

text: Gifted tai The Gifted voi tarkoittaa ainakin seuraavia:


title: Lake of the Ozarks

text: Lake of the Ozarks on suuri tekojärvi Yhdysvaltojen Missourin osavaltion keskiosissa, Ozark-ylängön pohjoisosassa. Se saatiin aikaan 1930-luvun alussa patoamalla Missouri-joen sivujoki Osage sähköntuotantoa varten. Osaksi tekojärveä ovat muuttuneet myös Osageen virtaavat pienemmät joet Niangua River, Grandglaize Creek ja Gravois Creek. Jokien reittejä myötäilevä, mutkitteleva ja sokkeloinen allas tarjoaa suuren määrän rantaviivaa, joten siitä on tullut suosittu vapaa-ajankohde. Sen rannoilla on yli 70 000 loma-asuntoa.


title: Lake of the Ozarks

text: Valmistumisensa aikaan vuonna 1931 Lake of the Ozarks oli Yhdysvaltojen suurin ja koko maailman suurimpia tekoaltaita. Sen kokonaispinta-ala on 240 neliökilometriä, rantaviivaa on pari tuhatta kilometriä ja altaan suurin pituus on 145 kilometriä. Valuma-alueen koko on 36 000 neliökilometriä.


title: Lake of the Ozarks

text: Samankaltaisia, myöhemmin padottuja tekojärviä Missourissa ovat Pomme de Terre Lake (1961) ja Truman Lake (1979).


title: Lake of the Ozarks

text: Netflix-suoratoistopalvelun rikossarjan "Ozark" (2017–) tarina sijoittuu Lake of the Ozarksin alueelle, joskin kuvaukset tehtiin pääosin Georgian osavaltion Lake Allatoonassa.


title: Koulutus Sierra Leonessa

text: Koulutus Sierra Leonessa on mennyt eteenpäin 2000-luvulla. Sisällissodan takia työssäkäyvien koulutustaso on heikko, ja kolmasosa lapsista ei edelleenkään käy koulua. Lukutaito on vuosien 2004–2015 aikana kuitenkin noussut 34 prosentista 48,1 prosenttiin.


title: Koulutus Sierra Leonessa

text: Sierra Leonessa on oppivelvollisuus kaikille lapsille noin 6-vuotiaasta 12-vuotiaaksi ensimmäisen asteen koulutuksella (verrattavissa Suomen ala-asteeseen) ja kolme vuotta toisen asteen koulutuksella, joka käydään ikävuosien 13–18 välillä (verrattavissa Suomen yläasteeseen), mutta pula kouluista ja opettajista on tehnyt tämän toteutumisesta mahdottomaksi.


title: Koulutus Sierra Leonessa

text: Ebolaepidemia aiheutti koulutyössä yhdeksän kuukauden tauon. Koulut avattiin uudestaan huhtikuussa 2015. Tilastojen perusteella ainakin 1,8 miljoonaa oppilasta palasi kouluihin vuoden 2015 aikana. Lukema vastasi oppilasmäärää, joka kävi kouluja ennen epidemiaa.


title: Koulutus Sierra Leonessa

text: Vaikka koulutustilanne on parantunut sisällissodan jälkeen, sierraleonelaislapsista kolmasosa ei käynyt koulua vuoden 2011 tilastojen perusteella. Köyhyys oli suurin syy jäädä pois opetuksesta. Sodan takia yleinen koulutustaso oli huono, sillä työikäisistä 54,6 prosentilla ei ollut virallista koulutusta ja vain 2,8 prosentilla oli ylemmän kouluasteen tutkinto. Unescon mukaan yli 15-vuotaiden lukutaito oli vuonna 2015 48,1 prosenttia. Vielä vuonna 2004 lukutaito oli vain 34 prosenttia.


title: Koulutus Sierra Leonessa

text: Vuoden 2017 alussa maassa toimi kolme yliopistoa. Sierra Leonen yliopisto on Länsi-Afrikan vanhin yliopisto, ja siihen kuuluu kolme korkeakoulutasoista osaa. Njalan yliopisto on saanut alkunsa vuonna 1964 perustetusta korkeakoulusta (Njala University College), ja sillä on kampukset Njalan ja Bon kaupungeissa. Lisäksi vuonna 2009 yliopiston asema myönnettiin Makenin yliopistolle.


title: Koulutus Sierra Leonessa

text: 1800-luvulla Sierra Leone oli länsimaistyylisen koulutuksen edelläkävijä Saharan eteläpuolisessa Afrikassa. Fourah Bay College, ensimmäinen kolmannen asteen oppilaitos alueella perustettiin vuonna 1827. Ensimmäinen poikakoulu Sierra Leone Grammar School perustettiin vuonna 1845 ja ensimmäinen tyttökoulu Annie Walsh Memorial School perustettiin 1849. Sierra Leone oli koko Länsi-Afrikan tärkeä keskus opettajien koulutukselle, tohtoreille ja hallintovirkamiehille 1800-luvun ensimmäisellä puoliskolla.


title: Koulutus Sierra Leonessa

text:
Koulutusjärjestelmä joka kehittyi Sierra Leonessa 1800- sekä 1900-luvulla oli suunniteltu Britannian koulujärjestelmän mukaiseksi. Se oli luonteeltaan elitistinen, tähdättynä kaupunkien keskiluokalle ja keskittyi akateemisesti lahjakkaisiin jotka menisivät kolmannen asteen koulutukseen ennen siirtymistä ammatteihin hallituksen virkamiehinä. Tänä aikana suurin osa väestöstä ei ollut muodollisesti koulutettuja tai olivat vain olleet muutaman vuoden peruskoulutuksessa. Kun Sierra Leone julistautui itsenäiseksi vuonna 1961, alle 15 prosenttia 5–16-vuotiaista kävi koulua.
Sierra Leonen sisällissota johti 1 270 peruskoulun tuhoutumiseen ja vuonna 2001 67 prosenttia kaikista kouluikäisistä lapsista ei ollut koulussa. Tilanne on parantunut huomattavasti sisällissodan loputtua, peruskoulun opiskelijoiden kaksinkertaistuttua vuosina 2001–2005. Monia kouluja on uudelleenrakennettu sodan loputtua.


title: Koulutus Sierra Leonessa

text: Sisällissodan jäljiltä sierraleonelaisten koulutustaso on huono. Vuonna 2004 lukutaito oli 39 prosentilla – naisista vain 29 prosenttia ja miehistä 49 prosenttia osasi lukea. Alueellisesti paras lukutaito oli pääkaupunkiseudulla (65 prosenttia Läntisellä alueella) ja alhaisin maan itäisellä ja pohjoisella alueella (31 prosenttia). Koska monelta on koulu jäänyt käymättä ajallaan, kouluissa on myös lakisääteistä ikää vanhempia oppilaita. Vuonna 2004 laskettiin, että 40 prosenttia 6–29-vuotiaista sierraleonelaisista ei ollut koskaan käynyt koulua. Vuosina 2008–2012 alakouluikäisistä tytöistä 75,6 ja pojista 73 prosenttia kävi koulua. Koululaisten nopeasti kasvanut määrä on johtanut pulaan opettajista ja oppimateriaaleista: opettajaa kohti on 67 ala-asteen oppilasta, ja vain joka viidennellä koululaisella on oppikirja. Vuonna 2014 lukutaitoisten osuus oli kasvanut 43,3 prosenttiin.


title: Koulutus Sierra Leonessa

text: Vuoden 2004 koululaki määräsi periaatteessa yleisen oppivelvollisuuden, jonka piirissä on kuusiluokkainen alakoulu ja kolmeluokkainen yläkoulu. Koulujen ja opettajien puutteen takia oppivelvollisuus ei ole käytännössä toteutunut. Vuonna 2012 julkistettiin joukko uudistuksia, kuten ylimääräinen kouluvuosi (”kymppiluokka”) ennen yliopistoon jatkamista.


title: Vesikuuset

text: Vesikuuset ("Hippuris") on ratamokasvien (Plantaginaceae) heimoon kuuluva pieni kasvisuku. Sukuun kuuluu ainakin kaksi lajia, joiden lisäksi sukuun on kuvattu useita muitakin lajeja, mutta niistä monien taksonominen status on toistaiseksi epäselvä. Suvun lajeista lamparevesikuusi eli vesikuusi ("Hippuris vulgaris") on Suomessa jokseenkin yleinen ja nelilehtivesikuusi ("Hippuris tetraphylla") selvästi harvinaisempi ja Suomessa erittäin uhanalaiseksi (EN) luokiteltu laji.


title: Vesikuuset

text: Vesikuuset ovat monivuotisia vesi- tai kosteikkokasveja, joilla on suikertava juurakko. Lehdet ovat varressa kiehkuroina ja kussakin kiehkurassa on neljästä kahteentoista lehteä. Lehdet ovat 1–5 mm leveitä ja korkeintaan 5 cm pitkiä, muodoltaan pitkänsuikeita tai soikeita sekä terävä- tai tylppäkärkisiä. Vedenalaiset lehdet ovat yleensä pidempiä ja leveämpiä. Vesikuusien kukat ovat tavallisesti kaksineuvoisia, mutta joskus yksineuvoisia. Emit ovat yksiluottisia, ja luotit ovat valkoisia sekä karvaisia. Vesikuuset ovat tuulipölytteisiä, ja niiden hedelmä on 2–3 mm pitkä, soikea pähkylä.


title: Dummy

text: Dummy on brittiläisen yhtyeen Portisheadin esikoisalbumi, joka julkaistiin 22. elokuuta 1994 Go! Beat Records -levy-yhtiöllä. Albumi on saanut positiivisia arvioita levykritiikoilta ja sitä pidetään hyvin merkittävänä trip hop -levynä, joka nosti genren suosiota massakulttuurissa.


title: Marcus Davidsson

text: Marcus Davidsson (s. 18. marraskuuta 1998 Tyresö, Ruotsi) on ruotsalainen jääkiekkoilija, joka pelaa SHL-joukkue Djurgårdens IF:ssä. Hän on pelipaikaltaan keskushyökkääjä, mutta osaa pelata myös laidassa. Elite Prospects -sivuston mukaan hän on kokonaisvaltainen kahden suunnan pelaaja, jolla on nopeat jalat ja hyvä pelikäsitys. Davidsson on tunnollinen puolustamaan ja hän on käyttökelpoinen sekä tasavajaalla että alivoimalla. Sivuston mukaan Davidsson on joukkuepelaaja, jolla on kunnolliset hyökkäyspään taidot.


title: Marcus Davidsson

text: Davidsson on Tyresö HK:n kasvatti. Hän siirtyi C-juniori-ikäisenä Djurgårdens IF:ään. Kaudella 2014–2015 Davidsson toimi seuran J18-junioreiden kapteenina. Hän jakoi J18 Allsvenskanin runkosarjassa joukkueen sisäisen tehotilaston voiton Johannes Sandbergin kanssa lukemalla +12, kuten myös pudotuspeleissä Joakim Bolinderin ja Viktor Åströmin kanssa lukemalla +3. Davidsson oli pudotuspeleissä myös kolmella osumallaan Djurgårdenin paras maalintekijä Pontus Karlssonin ja William Fällströmin kanssa.


title: Marcus Davidsson

text: Kaudella 2015–2016 Davidsson oli Djurgårdenin J20-junioreiden toiseksi paras pistemies Johannes Sandbergin jälkeen tehoilla 17+23=40. Hän voitti kauden päätteeksi J20 SuperElitin mestaruuden ja palkittiin pudotuspelien arvokkaimpana pelaajana. Davidsson edusti Djurgårdenia kauden aikana myös Junior Club World Cupissa, jonka joukkue voitti. Hän debytoi kauden aikana myös seuran SHL-joukkueessa, jossa Davidsson pelasi yhden runkosarja- ja playoff-ottelun tehden yhden maalin. Vain 17-vuotias Davidsson teki SHL-debyyttinsä runkosarjan päätöskierroksella 8. maaliskuuta 2016 Färjestad BK:ta vastaan. Hän teki ottelussa myös ensimmäisen SHL-maalinsa Davidssonin ensimmäisessä vaihdossa.


title: Marcus Davidsson

text: Kesäkuussa 2016 Davidsson teki kaksivuotisen SHL-sopimuksen Djurgårdenin kanssa. Hän teki joukkueessa varsinaisella tulokaskaudellaan 2016–2017 45 runkosarja-, kolmessa playoff- ja kolmessa Mestarien liigan ottelussa tehot 5+4=9. Davidsson vahvisti myös Djurgårdenin J20-junioreita, joiden kapteenistoon hän kuului.


title: Marcus Davidsson

text: Buffalo Sabres varasi Davidssonin toisella kierroksella 37. pelaajana . Kaudella 2017–2018 hän teki SHL:n runkosarjassa 21 tehopistettä.


title: Marcus Davidsson

text: Davidsson pelasi alle 20-vuotiaiden MM-kilpailuissa vuonna 2018, jolloin hän voitti hopeaa. Davidsson pelasi myös alle 18-vuotiaiden MM-kilpailuissa vuonna 2016, jolloin hän voitti hopeaa. Davidsson pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän voitti hopeaa. Davidsson pelasi myös World U-17 Hockey Challengessa syksyllä 2014, jolloin hän voitti pronssia. Yhteensä Davidsson on pelannut kymmenen nuorten ja 38 poikien maaottelua.


title: Marcus Davidsson

text: Davidssonin isoveli Jonathan pelaa hänen joukkuetoverinaan Djurgårdenissa. Jonathanilla on Columbus Blue Jacketsin NHL-varaus kesältä 2017.


title: Jonathan Davidsson

text: Jonathan Davidsson (s. 12. maaliskuuta 1997 Tyresö, Ruotsi) on ruotsalainen jääkiekkoilija, joka pelaa SHL-joukkue Djurgårdens IF:ssä lainalla NHL-joukkue Columbus Blue Jacketsista. Hän on pelipaikaltaan oikea laitahyökkääjä ja laukoo oikealta.


title: Jonathan Davidsson

text: Davidsson on Tyresö HK:n kasvatti. Hän siirtyi C-juniori-ikäisenä Djurgårdens IF:ään. Davidsson voitti kauden 2011–2012 päätteeksi U16 SM:n mestaruuden. Kaudella 2013–2014 hän oli J18 Elitissä Djurgårdenin paras syöttäjä Daniel Bernhardtin kanssa ja toiseksi paras pistemies hänen jälkeensä tehoilla 14+25=39. Davidsson voitti myös joukkueen sisäisen tehotilaston lukemalla +29. Hän oli Djurgårdenin paras syöttäjä myös J18 Allsvenskanissa 15 syöttöpisteellään Lukas Vejdemon kanssa. Pudotuspeleissä Davidsson oli joukkueen paras syöttäjä ja jakoi sisäisen pistepörssin voiton William Fällströmin kanssa tehoilla 1+3=4. Kaudella 2014–2015 hän oli Djurgårdenin J20-junioreiden toiseksi paras syöttäjä ja kolmanneksi paras pistemies tehoilla 17+28=45, joilla Davidsson jakoi J20 SuperElitin pistepörssin kahdeksannen sijan Rögle BK:n Ludvig Elvenesin ja Skellefteå AIK:n Jacob Anderssonin kanssa. Hän voitti kauden päätteeksi sarjan mestaruuden.


title: Jonathan Davidsson

text: Tri-City Storm varasi Davidssonin 193. pelaajana USHL:n varaustilaisuudessa 2015. Hän ei kuitenkaan siirtynyt joukkueeseen, vaan teki saman vuoden heinäkuussa kaksivuotisen sopimuksen Djurgårdenin SHL-joukkueen kanssa. Samana päivänä Davidssonin sovittiin siirtyvän kaudeksi 2015–2016 lainalle sarjatasoa alemmas HockeyAllsvenskan-joukkue Asplöven HC:hen. Häntä ei vielä , mutta Davidsson osallistui samana kesänä myöhemmin kuitenkin Washington Capitalsin kehitysleirille. Hän ehti pelata kaudella 2015–2016 Asplövenissä yhdeksän ottelua ilman tehopisteitä, kunnes Davidsson palasi Djurgårdeniin. Hän pelasi pääasiassa seuran J20-junioreissa, joiden sisäisen syöttöpörssin voiton Davidsson jakoi David Bernhardtin kanssa ja sijoittui sisäisessä pistepörssissä neljänneksi tehoilla 9+28=37. Pudotuspeleissä hän jakoi joukkueen sisäisen maalipörssin voiton Axel Jonsson Fjällbyn ja Johan Järlefeltin kanssa neljällä osumallaan. Davidsson voitti kauden päätteeksi J20 SuperElitin mestaruuden. Hän pelasi kauden aikana SHL:ssä 12 runkosarjaottelua ilman tehopisteitä. Davidsson teki SHL-debyyttinsä 24. marraskuuta 2015 vieraissa MODO Hockeyta vastaan.


title: Jonathan Davidsson

text: Varsinaisella SHL:n tulokaskaudellaan 2016–2017 Davidsson teki 44 runkosarja-, kahdessa playoff- ja kuudessa Mestarien liigan ottelussa tehot 3+9=12. Hän teki SHL-uransa avausmaalin runkosarjan avauskierroksella 22. syyskuuta 2016 vieraissa Leksands IF:ää vastaan. Davidsson teki Djurgårdenin 2-5-voittoon päättyneen ottelun ratkaisumaalin. Hänen kanssaan samassa ketjussa pelasi myös Jonathanin pikkuveli Marcus Davidsson. Lokakuussa 2016 Jonathan Davidsson teki joukkueen kanssa vuoden mittaisen jatkosopimuksen.


title: Jonathan Davidsson

text: Columbus Blue Jackets varasi Davidssonin kuudennella kierroksella 170. pelaajana . Kaudella 2017–2018 hän oli tehoilla 10+21=31 Djurgårdenin toiseksi paras pistemies Patrik Lundhin jälkeen. Helmikuussa 2018 Davidsson teki veljensä Marcuksen kanssa vuoden mittaisen jatkosopimuksen joukkueen kanssa. Toukokuussa hän teki kolmivuotisen tulokassopimuksen Blue Jacketsin kanssa. Syksyn harjoitusleirin päätteeksi seura lähetti Davidssonin kaudeksi 2018–2019 vielä lainalle Djurgårdeniin.


title: Jonathan Davidsson

text: Davidsson pelasi alle 18-vuotiaiden MM-kilpailuissa vuonna 2015. Hän putosi viimeisten joukossa Ruotsin alle 20-vuotiaiden MM-leiriryhmästä vuoden 2017 turnaukseen. Davidsson pelasi myös alle 18-vuotiaiden Ivan Hlinkan muistoturnauksessa vuonna 2014. Hän pelasi myös World U-17 Hockey Challengessa tammikuussa 2014. Yhteensä Davidsson on pelannut 17 nuorten ja 42 poikien maaottelua.


title: Jonathan Davidsson

text: Ruotsin A-maajoukkueessa Davidsson on pelannut kolme ottelua tehden yhden maalin. Hän teki A-maajoukkuedebyyttinsä Karjala-turnauksen 8. marraskuuta 2018 Pardubicessä pelatussa avausottelussa Tšekkiä vastaan. Davidsson merkittiin Ruotsin kolmosketjun oikeaan laitaan Anton Landerin ja Joakim Nygårdin oikeaan laitaan. Hän teki ottelussa myös ensimmäisen A-maajoukkuemaalinsa, joka jäi Ruotsin 2–3-voittoon päättyneen ottelun ratkaisumaaliksi.


title: Jonathan Davidsson

text: Davidssonin pikkuveli Marcus pelaa hänen joukkuetoverinaan Djurgårdenissa. Marcusilla on Buffalo Sabresin NHL-varaus kesältä 2017.


title: Sierra Leonen taide

text: Sierra Leonen taiteella on pitkät ja merkittävät perinteet veistoksissa ja seremoniallisissa töissä kuten naamareissa, joita käytetään niin initiaatiotarkoituksissa kuin suojauksena. Vaikka taidetyylit ovatkin joskus yhdistetty tiettyyn etniseen ryhmään (usein mendeihin), ovat taiteen tyylit ja valmistumistavat silti levinneet ympäri maata, useiden taiteilijoiden ottaen vaikutteita maan eri etnisistä ryhmistä.


title: Sierra Leonen taide

text: Taidetta harjoitetaan organisoiduissa yhteisöissä, joko perinteisissä porossa ja sandessa tai tuoreemmissa yhteisöissä kuten Freetownin "odelay"-yhteisöissä. Sierraleonelaisessa taiteessa ilmaistaan erilaisia hengellisiä ja poliittisia merkityksiä. Veistoksissa käytetään puuta, norsunluuta ja kiveä, ja tämä tyyli on ollut merkittävänä Sierra Leonessa vuosisatojen ajan ja on sitä tänäpäivänäkin.


title: Sierra Leonen taide

text: Naisten sande-yhteisöillä ja miesten poro-yhteisöillä on pitkät perinteet taiteellisissa töissä useiden Sierra Leonen etnisten ryhmien keskuudessa. Vaikka nämä yhteisöt liitetäänkin usein mendeihin, on niillä silti perinteet myös Sierra Leonen muiden etnisten ryhmien kuten temnejen, konojen sekä vaiden keskuudessa.


title: Sierra Leonen taide

text: Poro- ja sande-yhteisöillä, jotka toimivat ensisijaisesti initiaatioseremonioina nuorille naisille ja miehille jotta he tulisivat osaksi yhteisöä, tuottavat merkittäviä seremonioihin kuuluvia taideteoksia. Näiden yhteisöjen yksi merkittävimmistä taiteenmuodoista ovat initiaatiorituaaleihin kuuluvat kypäränaamiot, joita kutsutaan menden kielellä "soweiksi" ja temnen kielellä "anawuksi".